Nafarroako Erribera - Wikipedia, entziklopedia askea.\nArtikulu hau Nafarroako eskualderi buruzkoa da; beste esanahietarako, ikus «Erribera (argipena)».\nNafarroako Erribera erliebe laua duen Nafarroa Garaiko eskualde bat da, herrialdearen hegoaldean dagoena, Ebro ibaiaren inguruan. Bi zatitan banatu ohi da: Goi Erribera eta Behe Erribera.\nBertako lekurik ezagunetarikoa Bardeako natura parkea da, buztinezko zorua duen basamortu antzeko bat.\nHitzaren jatorria nahasgarria da euskaraz mintzatzerakoan. Alde batetik "herri-behera" hitzetatik dator, Erronkariko artzainek horrela deitu ohi ziotelako ardiak eramaten zituzten lur lauari. Beste aldetik, gaztelerako "ribera" hitzak latindar jatorria du eta euskalduntzerakoan "Erribera" bezala geldituko litzateke.\n1 Merindadeak eta kokapen geografikoa\n2.1 Behe Erriberan\n2.2 Goi Erriberan\n5 Erriberar ezagunak\nMerindadeak eta kokapen geografikoaAldatu\nErriberak Tuterako merindadea osorik barne hartzen du, bai eta Erriberriko eta Lizarrakoen zati handi bana ere bai.\nIparraldean Lizarrerri, Tafallaldea eta Zangozerria eskualde nafarrak, hegoaldean eta ekialdean Zaragozako probintzia eta mendebaldean Errioxako Autonomia Erkidegoa espainiar lurraldeak mugakide ditu.\n1993an "Consorcio de Estrategias de Desarrollo de La Ribera" (EDER) izeneko partzuergoa sortu zuten, Tuteran egoitza duena eta 25 udalerrik osatzen dutena:\nTutera: 35.026 biztanle 2011an.\nGuztira: 110.435 biztanle.\nAblitas, Alesbes, Arguedas, Azkoien, Barillas, Buñuel, Cabanillas, Cadreita, Cascante, Castejón, Cintruénigo, Corella, Cortes, Fitero, Fontellas, Mélida, Milagro, Monteagudo, Murchante, Murillo el Cuende, Murillo el Fruto, Ribaforada, Santakara, Tulebras, Tutera, Valtierra, eta Zarrakaztelu.\nAndosilla, Azagra, Cárcar, Faltzes, Funes, Lodosa, Martzilla, Azkoien, San Adrián, Sartaguda eta Sesma.\nNekazaritza jarduera ekonomiko nagusia da. Ortu nafarrak emandako fruituen artean mahatsa, oliba, orburua edo alkatxofa, zainzuria, uraza edo letxuga, tomateak eta piperrak ditugu, besteak beste.\nErriberako ardoa Nafarroa Jatorrizko Izendapena hartzen du, nahiz eta udalerri batzuek Errioxa Jatorrizko Izendapena jasotzen duten.\nIndustria upeltegi, olio eta kontserbagintzako erdiko enpresetan dago.\nGaztelania eskualdeko hizkuntza nagusia da eta ofizialki bakarra. Euskarak ez du ofizialtasunik zonalde honetan Ley Foral del Vascuence delako legearen arabera. Erriberatarrek ez dute ez euskara ikasteko eskola publikoetan nahiz administrazioan erabiltzeko eskubiderik eta euskal toponimia duten udalerriek ez dute beren izena euskaratzerik.\nAntzina galdu zen Erriberako jatorrizko euskara (I. eta X. mendeen artean); hala ere, luzaro euskaldunen komunitate bat izan zuen XVII. mende arte, jatorriz Nafarroako beste toki batzuetatik helduta. Euskara berreskuratzearen aldeko mugimenduak ikastoletan (2007 arte legez kanpo) eta elkarte kulturaletan biltzen dira, Nafarroako Gobernuaren inolako laguntzarik gabe.\nLodosako "Ibaialde" eta Tuterako "Argia" ikastolak dira eskualdeko bakarrak. Azken honek Nafarroa Oinez lau aldiz antolatu du orain arte (1995, 2002, 2013 eta 2019an).\nNafarroako jotak dauka eskualde honetan sehaska, eta abeslari famatuen artean Raimundo Lanas "El ruiseñor navarro" (1908-1939) murilloarra nabarituko dugu. Tutera, Castejon, Cadreita, Buñuel, Ribaforada eta Cortes herrietan eskolak ditugu gaur egun.\nSakontzeko, irakurri: «Zerrenda:Erriberar ezagunak»\nYehuda Halevi (1070-1141), poeta, mediku eta filosofo judua.\nAbraham Ben Meir Ibn Ezra (1092-1167), idazle eta zientzialari judua.\nBenjamin Tuterakoa (1130-1173), idazle eta bidaiari judua.\nPedro Malon Etxaide (1530- 1589), elizgizon mistikoa eta humanista.\nJosé Armendaritz (1670-1740), militar eta Peruko erregeordea.\nJoaquin Gaztanbide (1822-1870), musikagilea.\nJose Maria Iribarren (1906-1971), saiakeragilea eta paremiologoa.\nRaimundo Lanas (1908-1939), nafar jota abeslaria.\nPedro Iturralde (1929-2020), jazz musikaria.\nLucio Urtubia (1931-2020), igeltsero eta militante anarkista.\nRafael Moneo (1937-), arkitektoa.\nJavier Otano (1946-), PSNko politikaria eta Nafarroako presidentea (1995-1996).\nJavier Tejada (1948-), fisikaria.\nJoaquín Luqui (1948-2005), irrati esataria.\nMiguel Sanz (1952-), UPNko politikaria eta Nafarroako presidentea (1996-2011).\nTxumari Alfaro (1952-), naturopata eta telebista aurkezlea.\nJavier Etayo "Tasio" (1954-), marrazkilaria.\nAna Diez (1957-), zinema zuzendari, gidoigilea eta dokumentalgilea.\nEduardo Gil Bera (1957-), euskal idazlea.\nMaría Bayo (1961-), soprano abeslaria.\nJokin Muñoz (1963-), euskal idazlea.\nPatxi Huarte "Zaldieroa" (1966-), euskal komikigilea.\nMaría Chivite (1978-), PSNko politikaria eta Nafarroako presidentea (2019-).\nIsmael Urzaiz (1971-), futbolaria.\n↑ "El euskera en la Ribera de Navarra". Javier Sainz Pezonaga. Pamiela, 2000.\nEuskara Nafarroako Erriberan\n(Gaztelaniaz) Ribera de Navarra-Eder Patzuergoa\nAzken aldaketa 23 ekaina 2021(e)an, 10:36(e)tan\nOrriaren azken aldaketa: 23 ekaina 2021, 10:36.


Joxe Lacalle | Irati Irratia Joxe Lacalle – Irati Irratia\nEgun On, Auñamendi! Mikel Zabalza, Sahara eta Lacalle dokumentala\n17 abendua, 2020 17 abendua, 2020 Irati Irratia\tEgun on, Auñamendi!\tEgun on Auñamendi, Joxe Lacalle, Juan Luis Napal, mikel zabalza, Olatz Alonso, Sahara, xanti begiristain\tLeave a comment\nSaio hasieran, Xanti Begiristainek bere ohiko kolaborazioan Mikel Zabalzaren kasua gogoan eduki du gaurko kolaborazioan. Ondoren, Joxe Lacalleren figura izan dugu hizketagai bere inguruko dokumentala burutu duen Juan Luis Napalekin. Bukatzeko, Hala Bedi irratikoek Olatz Alonsori eginiko elkarrizketa ekarri dugu, Saharan dauden kazetarien egoera ezagutzeko. Izenburua: Abenduaren 17ko saioa Iraupena: 2:35 ordu Klikatu hemen saioa […]\nEgun On, Auñamendi! Intsumisioaren inguruko argazki erakusketa\n17 abendua, 2020 17 abendua, 2020 Irati Irratia\tEgun on, Auñamendi!\tEgun on Auñamendi, Intsumisioa, Joxe Lacalle, karrape irratia, Si te mandan una carta, unai zabaleta\tLeave a comment\nGaurko saio hasieran Joxe Lacalle argazkilariarekin egon gara, bere azken liburuaz eta Agoitzen jarri berri duen erakusketaz elekatzeko. Ondoren, Karrape irratira jo behar genuen baina Unai Zabaletak azken uneko abisu bat dela medio ezin gaitu artatu. Izenburua: Abenduaren 16ko saioa Iraupena: 2:35 ordu Klikatu hemen saioa jaisteko


Argudio juridikoak | Altsasu Gurasoak\nInstrukzioa Auzitegi Nazionalera helaraztea\nTerrorismo-delitu gisa tipifikatzea\nGorrotoa eragiteko delitu gisa tipifikatzea\nBaldintza gabeko kartzelako kautela-neurria\nNafarroako Auzitegiaren txostena deskargatu\nHonako atal honetan, aztertuko dugu zer arrazoi juridiko direla eta inputatu dituen Auzitegi Nazionaleko instrukzioko 3. epaitegi zentralak Altsasuko hamaika gazte; egotzitako delituak hauek dira, guztiak ere Zigor-kodekoak: 147. artikuluak eta hurrengoek ezartzen duten lesio-delitua, 550. artikuluko atentatu-delitua, 510. artikuluko gorrotoa eragitea eta 573. artikuluko terrorismo-delitua.\nTerrorismo-delitua leporatzean, auzia Auzitegi Nazionalean bideratu da, eta ez berezko epailea aritzen den lekuan, hau da, Iruñeko Probintzia-auzitegian. Halaber, oinarria da gazte horietako zazpiri baldintza gabeko kartzelako kautela-neurria ezartzeko.\nI. Instrukzioa Auzitegi Nazionalera helaraztea\nInstrukzioa Auzitegi Nazionalera helarazi eta zigor-tipifikazio eredugarri bat ezartzeko auzibidetik kanpoko bultzada bat dagoelako hipotesia indartzen du gertaeren segidak. Hain zuzen ere, Foruzaingoaren atestatuak eta Guardia Zibilaren sakontzeko eginbideek edo lehen txostenak ez dute ikusten bi guardia zibilen aurka lintxamendu edo jipoi antolaturik egon zenik, ezta terrorismo-deliturik ere. Gertatutakoa baino astebete beranduago helarazi zen Guardia Zibilaren lehen txostenak Foruzaingoaren atestatua berresten du; ordurako, atestatu hori Mari Paz Benito epaileak zuen, hau da, Iruñean, agintaritzaren agenteen aurkako atentatu- eta lesio-delituengatik auzia bideratzen zuen epaileak. Txosten horren arabera, badaude balizko gorroto-delitu baten zantzuak. (Noticias de Navarra, 2016-10-25: “Los informes policiales no aprecian linchamiento organizado en Alsasua[“).\nHedabideek bultzatutako neurriz kanpoko arreta-egoera batean, eta urriaren 19an COVITE antolakundeak Auzitegi Nazionalean aurkeztutako salaketa zela eta, urriaren 25ean, Auzitegi Nazionaleko instrukzioko 3. epaitegi zentraleko magistratuak ikertutako gertaeren eskumena onartu zuen. Egun batzuk lehenago, hilaren 22an, COVITEko kide batzuk agertu ziren, poliziaren eta hedabideen muntaia salatzeko Altsasun egin zen manifestazio jendetsuaren hasieran; horrek, istiluak eragin ez bazituen ere, sumin-egoera bat sortu zuen eta hainbat hedabidek gertaera batzuen eta herri baten neurriz kanpoko irudi itxuraldatua areagotzeko baliatu zuten. Hainbat legelari entzutetsuk esan dute auzi horren eskutik etorri den jitoa “neurriz kanpoko epaile-jarduna” dela, baita “gehiegizkoa eta gizarte-errealitatetik kanpokoa” ere.\nOndoren, hainbat autotan, Auzitegi Nazionaleko epaitegi zentralak Altsasuko OSPA antolakundearen salaketa-ekimenekin lotu zituen urriaren 14an gertatutakoak, eta, jarraian, desmilitarizazioa eta beste polizia-eredu bat eskatzen dituzten ekimenak, antolakunde politikoen aldarrikapenekin, baita ETA antolakundearen errebindikazioekin ere.\nHorietako lehenengoa, OSPA antolakundearekin egindakoa alegia, egoeraren araberako eta espekulatibotzat jo behar da; izan ere, epaitegietan bideratzen ari diren gertaeretan ustez esku hartu zutenak OSPAko kide direlako ustean eta urriaren 17an egindako prentsaurrekoan oinarritzen da. Prentsaurreko horretan, komunikabideek egindako gertaeren desitxuratzea eta polizia-erakustaldi handiak egin zituen Guardia Zibilaren portaera salatu zituzten hainbat herritarrek, baita herria desmilitarizatzeko eskatu ere. Azpimarratu behar da, duela bost urte sortu zenetik, OSPA antolakundeak egindako ekimenak adierazpen-askatasunaren baitan kokatzen direla, bide baketsuen bidez baino ez direla egin eta agintari eskudunek eman beharreko lege-baimenak jaso dituztela.\nBigarren lotura horri dagokionez, hots, antolakunde politikoekin eta ETA antolakundearekin egindakoei dagokienez, adierazi behar da ez dagoela loturarik OSPA mugimenduaren eta ETAren artean. Autoetan ezartzen diren loturak aldarrikapen batean bat egitearen ondorio dira eta hori, bestalde, zilegi da eta ideologikoki askotarikoak diren legezko beste hainbat antolakunde politikok partekatzen dute, hala nola EAJk edo EH Bilduk. Euskal Autonomia Erkidegoko Legebiltzarrak berak ere Estatuko Segurtasun-indarrek atzera egin zezaten eskatzen zuten ebazpenak onartu ditu; adibidez, 2013ko ekainean.\nII. Terrorismo-delitu gisa tipifikatzea\nTerrorismo-delitu bat dela eta ikertutako pertsonak inputatzean, ez da argitzen terrorismo-delitua erasoak berak, testuinguruak ala biek aldi berean osatzen duten, baina aukera horiek guztiak eztabaidagarriak dira Jaime Montero Román abokatuak azaroaren 19an Público egunkarian argitaraturiko iritzi-artikuluan argudiatzen duen moduan:\n“El delito de terrorismo exige la comisión de un delito grave (en términos jurídicos, no morales), por un lado, y que además dicho delito lo sea, en lo que al presente caso concierne y a pesar de la falta de precisión a este respecto del auto de prisión, para “obligar a los poderes públicos a realizar un acto o a abstenerse de hacerlo” (referido al traslado de los Guardias Civiles fuera de Navarra) o para “provocar un estado de terror en la población o en parte de ella” (en concreto, en los Guardias Civiles destinados en la localidad, y sus familias). ”\n“En los hechos relatados por los autos de prisión falla la primera de las premisas, pues ni el delito de atentado ni el de lesiones son delitos graves (castigados con una pena máxima que exceda de los cinco años de prisión). En cuanto al delito de incitación al odio del art. 510 C.P., no sólo no es grave, sino que tampoco está comprendido en el catálogo de delitos que permitirían considerar su comisión como terrorismo. ”\n“Si bien la anterior reflexión permite descartar plenamente la concurrencia de un delito de terrorismo, adicionalmente ha de señalarse, si se entiende que es la agresión a los agentes lo que motiva el intento de aplicación de este delito, que parece muy aventurado afirmar que con dicha agresión los investigados pretendían coaccionar a los poderes públicos, o provocar un estado de terror en la población o parte de ella, y de hecho la Instructora no lo dice expresamente.”\n“Si es el contexto lo que se afirma resulta ser “terrorismo”, lo que fallaría en este caso es la falta de definición de una actividad delictiva, pues las pintadas, las manifestaciones, las pancartas o el uso de las redes sociales, tal y como señala el auto, para lograr la adopción de una decisión política de retirar a las Fuerzas de Seguridad del Estado del territorio, sin otro aditamento, parece una actividad lícita, por más que pueda cuestionarse en términos políticos .”\n“En este sentido, el auto sí que explicita que se busca “provocar inseguridad y miedo” entre los Guardias Civiles, y define el movimiento que llevan a cabo esa estrategia como “grupúsculos violentos”, pero al margen de la presunta agresión investigada, no concreta ningún acto de violencia, ni siquiera de otra naturaleza pero que pueda reputarse ilegal, que hayan realizado los investigados, o incluso los grupos a los que afirma éstos pertenecen, y que sirva a dicho ilegítimo propósito.”\nGai horretan sakontzeko, azpimarratu daiteke Espainiako sistema judizialean darabilten terrorismo kontzeptuaren definizioak eztabaidagarritzat jo edo, argiro, zalantzatan jarri dutela nazioarteko hainbat erakundek, hala nola Nazio Batuek. Horrela Giza Eskubideak eta Oinarrizko Askatasunak Sustatzeko eta Babesteko NBEren Errelatoreak, Martin Scheininek, esaterako, ohartarazi zuen arriskua zegoela «gutxika terrorismo nozioa populazio orokorraren aurkako indarkeria-ekintzak ez diren eta horiekin nahikoa harreman ez duten jardunei hedatzeko». Hau gaineratu zuen: «behin malda horretan behera hasita, eskubide asko urratzeko arriskua dago» (Europa Press, 2008-05-14). Bestetik, Nazio Batuen Giza Eskubideen Batzordeak, 2008. urtean, adierazi zuen kezkatuta zeudela terrorismoaren definizioek, potentzialki, hedapen handiegia izan baitzezaketen barne-zuzenbidean, batez ere, Espainiako Zigor-kodeko 572. artikulutik 580.era ageri direnak; izan ere Itunean adierazitako zenbait eskubide urratzera eraman zezaketen eta Estatu Espainolari eskatzen zioten “terrorismoa era murriztailean definitzeko, terrorismoaren aurkako neurriek Itunarekin erabat bateragarriak izan daitezen” (CCPR/C/ESP/CO/5/ 2008ko urriaren 27).\nDuela gutxi, terrorismo yihadistari aurre egiteko helburu bakarraz, terrorismo-delituaren definizioa aldatu zuten 2/2015 Lege Organikoa onartuz, martxoaren 15ekoa, 10/1995 Lege Organikoa, azaroaren 23koa, Zigor-kodeari buruzkoa, aldarazten duena, terrorismo-delituei dagokienez. Definizio berri hori Altsasuko gertaerei aplikatu zaie, eta Nazio Batuetako bost errelatorek kritikatu dute. Maina Kiai, era baketsuan biltzeko eta elkartzeko eskubideei buruzko errelatorea; David Kaye, iritzi- eta adierazpen-askatasunetarako eskubideak sustatzeari eta babesteari buruzko errelatorea; Ben Emmerson, terrorismoaren aurkako borrokan giza eskubideak eta oinarrizko askatasunak sustatzeari eta babesteari buruzko errelatorea; François Crépeau, migratzaileen giza eskubideei buruzko errelatore berezia; eta Michel Forst, giza eskubideak babesten dituztenen egoerari buruzko errelatore berezia, aditu independenteen arabera, “lege-proiektuko testuak definizio lausoak edo anbiguoak ditu, eta definizio horiek bide ematen diote aginpideek legea neurriz kanpo edo nahi duten moduan aplikatzeari “, eta “idatzita dagoen moduan, terrorismoaren aurkako legeak terrorismoa ez diren jardunak kriminaliza ditzake eta, beste ondorio batzuen artean, neurriz kanpoko murrizketak jar diezazkioke adierazpen-askatasunari”.\nIII. Gorrotoa eragiteko delitu gisa tipifikatzea\nZigor-kodearen 510. artikuluan bildutako gorrotoa eragiteko delituari dagokionez, Jaime Montero abokatuaren arrazoiketarekin jarraituz, ez da argi gelditzen egozpena “erasoagatik ala adierazten den eta ‘OSPA mugimendua’ kolektiboari egozten zaion etsaitasun-egoerako testuinguru sozialarengatik den, baina bi kasuetan ere egozpena bidegabea da” jarraian azaltzen den moduan (itzulpena):\n“Agintaritzaren agente izateagatik irainen eta agresioen bidez guardia zibil bati erasotzea atentatu-delitua da eta, beraz, ezin da aldi berean gorrota eragiteko delitua izan, horrela, ekintza bera bi aldiz zigortuko litzatekeelako; hori geure zuzenbidean debekatuta dago eta non bis in idem printzipio gisa ezagutzen da”.\n“Gainera, tipifikatze-arazo larria dago Z.K.ko 510. artikulua erasoari edo erasoaren “testuinguruari aplikatzeko”; izan ere, gorrotoa eragiteko, erasoa arrazoi hauengatik egin behar da: talde bat edo taldeko kide edo delitu-biktimak izateagatik, edo ideologia, erlijio, sinesmen, familia-egoera, etnia, arraza, nazio, jatorri nazional, sexu, sexu-orientazio edo -identitate, genero, gaixotasun edo desgaitasun jakin bat izateagatik. Zerrenda horretan ez dira biltzen lanbide jakin bat izateagatik egindako erasoak, edo funtzionarioak izateagatik edo antzekoengatik egindakoak, eta legea ezin da era zabalean interpretatu, Zuzenbide Penalak debekatzen baitu.”\n“Aurrekoaren bidez esan nahi dut, nahiz eta indarkeriak jatorri ideologikoa izan, arauak eskatzen duela erasoaren biktima den taldearen edo pertsonen atxikitze ideologikoaren ondorio izatea erasoa. Beste era batera esanda, pertsona bati bere sexu-orientazioa dela eta erasotzen bazaio, jatorri ideologikoa duen eraso bat izango dugula berdin-berdin (homofobia ideologiatzat jo badaiteke), baina Z.K.ko 510. artikulua aplikatzea biktimaren sexu-orientazioak eragingo du, eta ez erasotzailearen atxikitze ideologikoak.”\nIV. Baldintza gabeko kartzelako kautela-neurria\nBaldintza gabeko kautela-neurriak salbuespeneko izaera du eta inputaturiko pertsona prozesuan egongo dela bermatzeko aplikatu behar da, besteak beste, ihes egiteko arriskua dagoenean eta frogak ezkutatzea, aldatzea edo suntsitzea saihesteko.\nHonako auzi jakin honetan, azaroaren 14ko atxiloketak Guardia Zibilak egin zituen, agindu judizialik gabe eta etxebizitzak eta beste higiezin batzuk arakatu gabe. Ikertutako gertaerak jazo eta hilabete beranduago eta araketarik egin gabe, zentzuzkoa da pentsatzea ez dagoela frogak ezkutatzeko, aldatzeko edo suntsitzeko arriskurik.\nBestetik, ihes egiteko arriskuari dagokionez, Iruñeko Probintzia-auzitegian eta Auzitegi Nazionalean jaso zuten auzipetuek borondatez aurkezteko aurretiko jarrera zutela. Hain zuzen ere, Jokin Unamunok eta Aritz Urdangarinek hilabete zeramaten Iruñeko 3. Probintzia-auzitegian aurkezten. Adur Ramirez de Alda hiru aldiz aurkeztu zen, horietako bi Auzitegi Nazionalean bertan. Gainerakoak ere urriaren 26an agertu ziren borondatez Nafarroako Probintzi-auzitegian.\nDeigarria da Auzitegi Nazionaleko magistratuak ihes egiteko arriskua adierazteko erabilitako arrazoiketa, oinarri hartzen baitu “senideek eta inputatuek osatzen duten kolektiboak laguntza nabaria ematen dietela ihesa egiteko eta Espainiako auzitegien jardunetik urrun mantentzeko (Azaroaren 14 Autoa). Jurisprudentzian, aurkako zentzuan argudiatu izan da, errotuta egoteak aditzera ematen baitu ihes egiteko arriskua txikiagoa dela, eta kartzela saihesteko zioa izan ohi da.\nAzkenik, delituak errepikatzeari dagokionez, argudiatzen da arrisku hori badagoela inputatuak, ustez, herriko OSPA kolektibokoak baitira, baina kolektibo horri ez zaio izaera bortitzeko ekintza jakinik leporatzen.\nV. Proportzionaltasun-printzipio konparatua\nZuzenbide Penalean, proportzionaltasun-printzipioa funtsezkoa da. Hain da horrela, non legelariak ados dauden proportzionaltasun-printzipioa urratzeak legaltasun-printzipioa arriskuan jartzen duela. Legelari nabarmenek agerian jarri dute auzi honetan proportzionaltasun-printzipioa urratu dela, Baltasar Garzón epaile ohia edo Martin Pallin Auzitegi Goreneko magistratu emeritua kasu.\nPrintzipioa urratu dela nabaria da auzi hau eta antzekoak alderatuta, oso bestelakoak diren trataera eta ondorioak izan baitituzte. Kasu honetan, zerbitzuz kanpoko ordena-indarrei eraso zitzaien, parte medikoen arabera, lesio arinak izan zituzten, baldintza aringarrietan; terrorismo-delituarengatik, gorrotoa sustatzeko delituarengatik, agintaritzaren aurkako delituarengatik eta lesioengatik auzipetzeko eskatzen da, eta zigor gogorrak planteatzen dira, baita 10 eta 15 urte bitarteko kartzela ere. Jarrian, konparazioa egiteko aukera ematen duten beste kasu batzuk bildu dira, argigarriak izateko helburu bakarraz.\nErasoa zerbitzuz kanpo zeuden bi guardia zibili Benicassimen. Lesioak: astebete baino gehiagoko ospitalizazioa aurpegiaren zenbait zati hautsita izateagatik, eta zauriak betazaletan; horrek kirurgia behar izan zuen. Zigorra: 14 hilabeteko kartzela, deformazioak eragin zituen lesio-delitu batengatik. 300 eta 450 €-ko isunak lesioen faltagatik eta 90 000 €-ko kalte-ordainak.\nErasoa zerbitzuan zegoen guardia zibil bati Caceresen. Zigorra: urtebeteko kartzela, 3 000 €-ko isun batekin ordezkagarria, agintaritzaren aurkako atentatu batengatik, berrerortze larrigarriarekin.\nErasoa zerbitzuan zegoen guardia zibil bati Caceresen. Zigorra: urtebeteko kartzela, agintaritzaren aurkako erasoarengatik, 450 €-ko isuna eta 300 €-ko kalte-ordaina.\nErasoa zerbitzuan zegoen guardia zibil bati Plasencian. Lesioak: lokadura eskuineko sorbaldan, tratamendu kirurgikoa, eta 214 eguneko sendatze-aldia. Zigorra: bi urte eta hamar hilabeteko kartzela eta19 000 €-ko kalte-ordaina.\nErasoa udal-poliziako hainbat agenteri Iruñean. Lesioak: artritisa hatz nagian, makadura anitzak eta hozkadak. Zigorra: 4 hilabeteko kartzela, agintaritzaren aurkako delituarengatik eta 100 €-ko isunak.


Kultura, kirol eta aisialdi baliabideak landa eremuan. Debagoieneko landa garapenerako elkartea\nHemen zaude: Inicio » Jarduera eremuak » Zerbitzuak eta proiektuak » Kultura, kirol eta aisialdi baliabideak landa eremuan\nMota honetako zerbitzu eta ekipamenduak, orokorrean, udalerri eta eskualde mailan ondo hornituta egon arren, gabezi handiak sumatzen dira landa eremuetan eta horrek eragiten du giza-harremanak askotan herrigune/hirigunera hedatzea auzoetan ez baitago non bildu, non jolastu edo non denbora pasa.\nGabeziak handiagoak dira ekipamendu aldetik, giza baliabideen aldetik baino. Auzo batzuetan, auzo dinamika handia dago (herri batekoarekin konparatu daitekeena) baina berezko aurrekonturik ez dagoenez, ezin dituzte askotan proiektuak aurrera eraman.\nAuzo askotan ez dago elkarte edo lokalik elkartu ahal izateko, horrela, eskaera hau auzo askotatik kultura mailako eskaera nagusienetakoa bilakatu da. Landa kultura ezagutzera ematea da gure helburutako bat.


Mendian zaborra botatzen aritu dira. Onartezina! - Villabonako Udala\nMendian zaborra botatzen aritu dira. Onartezina!\nPost 2019 Urria 04\nAzken aldian, udako hilabeteetan batzuk gure mendietako bazterretan zaborra botatzen aritu direla (Koltxoiak, hozkailuak...) eta hainbat lekutan zaborra jaso gabe utzi dela ikusi dugu. Jokabide hau onartezina da eta honekin amaitu beharra dago. Zein pertsona mota joaten da mendira zaborra botatzera? Horretarako daude garbiguneak.\nAmasa-Villabonako Udaletik neurriak hartuko dira horrelako jokabide zikin eta axolagabea dutenen aurka. Horretarako, herritarren kolaborazioa eskatzen dugu: Norbait mendian zaborra botatzen ikusten baduzue, deitu udaltzaingora eta jakinarazi.\nGure mendiak eta ingurune naturala zaindu eta babestu behar dugu eta zaborrak garbigunera eraman behar dira.


Tomate-dastaketan izena emateko azken egunak!! - etakitto.eus\nTomate-dastaketan izena emateko azken egunak!!\n0 Berriak, Kulturgintza\nETA KITTO 2016, Urr 10\n…eta kitto! Euskara Elkarteak antolatuta tomate-dastaketa saioa egingo da urriaren 19an, 19:00etan …eta kitto!-n.\nIzena emateko epea urriaren 14ra arte egongo da zabalik. 3 euro balio du eta telefonoz (943200918) edo bertatik pasatuz eman daiteke izena. Ortutik ahora elkarteko Sergio Gonzalek gidatuko duen dastaketan hemengo tomate aldaerak ezagutzeko aukera izango dugu. Tomate motak ezagutzeaz gainera, probatu ere egingo dira, tomate bakoitzaren ezaugarriak ondo bereizteko.\nEuskal Herriko Hazien Sarean 30 tomate mota baino gehiago daude erregistratuta; hala ere, Gonzalezen hitzetan, gehienok supermerkatuetan dagoen tomate bakan hori kontsumitzen dugu bakarrik. Jendeak, oro har, barazki gutxi kontsumitzen duela ere adierazi du Sergio Gonzalezek, eta beraz, janariaz baliatuz nekazarien arazoak ere mahai gainera ekarriko ditu.\n« Ate irekien jardunaldia egin da Agifes elkartearen egoitzan Debabarreneko gaztaren astea aurkeztu dute »


164.000 urte baditu gutxienez Lezetxikin aurkitutako humeroak - Kultura - Berria\nLezetxikin aurkitutako humeroa, atzean; lehen lerroan, erreplika. / Juan Carlos Ruiz/Argazki Press\nUranioaren serieen bidezko datazioa egin diote 1964an Lezetxikiko koban (Arrasate, Gipuzkoa) aurkitutako humero hezurrari, eta hipotesiak baieztatu baino, gainditu egin ditu lortutako emaitzak. Hain zuzen, datazio lanetan ibilitako ikerlariek adierazi dutenez, 164.000 urteko antzinatasuna izango luke hezurrak gutxienez, beraz, baliteke hezurra Neandertalen aurreko giza espezie batena izatea. Bestalde, azterketa morfometrikoen arabera, Erdi Pleistozenoko giza fosilekin kidetasun handia dauka Lezetxikikoak, erraterako, Atapuercako (Espainia) Sima de los Huesoseko hezurrekin.\nGaur goizean aurkeztu dute aurkikuntza, Donostiako Goaz zentroan, eta humeroa ikertzen ibili diren Jesus Altuna paleoantropologoak eta Concepcion de la Rua EHUko antropologia katedradunak ikerketaren inguruko xehetasunak eman dituzte. Azaldu dutenez, orain arte datazio zuzenik egin ez bada, metodo egokia aurkitu nahian ibili direlako izan da. Horretarako munduko ikerlariak izan dituzte lagun, hala nola, Australiako Unibertsitate Nazionaleko Rainer Grun aditua.\nDataren ondoren, DNA\nEgindako lana "garrantzitsua" dela adierazi dute ikerlariek, baina proiektu luzeago baten "lehen fasea" bertzerik ez dela. Izan ere, hemendik aitzina humeroaren DNAren analisia egin nahiko lukete antropologoek. Azterketa berriak hezurraren inguruko datu gehiago emango lituzke, erraterako, gizon ala emakume batena den —orain arteko hipotesiek diote emakume batena izan daitekeela—. De la Ruak itxaropena erakutsi du datorren faserako, aurkitutako DNA zatituta dagoen arren, egon badagoelako, eta zehaztu duenez, batere ez egoteko aukerak bazeuden.\nDNA egoki sailkatzen lortuz gero humeroa zein giza espezierena izan daitekeen ere sakontzen ahalko lukete. De la Ruaren arabera, Neandertalen aurretik uste baino aniztasun gehiago egotea posible da.\nEuropan, halako gutxi\nAltuna eta Barandiaran batera aritu ziren orain dela 50 urte Lezetxikin egindako indusketetan, eta Altunak erran du "poz handia" eman diola ikerketak. Gainera, adierazi du Europan antzinatasun horretako "dozena erdi" hezur bertzerik ez daudela, horietako bat delarik Lezetxikiko humeroa. Zientzia unibertsalari ekarpena eginen diola uste dute Altunak eta de la Ruak.


Lemoizko langilearen heriotzaren ikerketa "saihestea" aurpegiratu dio LABek Osalani - - Hiruka.eus\nLemoizko langilearen heriotzaren ikerketa "saihestea" aurpegiratu dio LABek Osalani\nUkberri 2012-10-18 21:27\nJoan den astelehenean 57 urteko langile bat zendu zen Lemoizen, hondeaketa lan batzuetan. Gaurkoan, berriz, horren gaineko iritzia plazaratu du LAB sindikatuak. Erakunde abertzaleak "bitxia" deritzo Osalanek "istripua ez traumatikotzat jotzea, heriotza honen arrazoi naturalak aipatuz eta, horrela, istripua ikertzea saihestuz". LABen ustez, "lanaldi amaigabeak, laneko erritmo gehiegizkoak, azpikontratazioa, behin-behinekotasuna; azken finean, herrialdeko hitzarmena ez betetzea eta honek dakarren sektorearen desarautzea funtsezko faktorea da antzerako istripuak gerta daitezen". Gauzak horrela, administrazio publikoei exijitu die herrialdeko eraikuntzako hitzarmena betetzea bermatzeko, gutxieneko lan baldintzen errespetuaren bermatzaile bezala. "Zoritxarrez, Felixen heriotzak ez du dagoeneko konponbiderik, baina guztion erantzukizuna da, batez ere instituzio publiko eta enpresariena, langileen biziarekiko gutxieneko errespetua izatea", amaitu du LABek. Argazkian, LABeko ordezkarien elkarretaratzea, artxiboko irudian.


Gemini (astrologia) - Wikipedia, entziklopedia askea.\nZodiakoko hirugarren zeinua\nArtikulu hau zodiakoaren zeinuari buruzkoa da; beste esanahietarako, ikus «Gemini».\nGemini, Bikiak edo Bikieta, astrologian, zodiakoko hirugarren zeinua da. Kontzientzia sinbolizatzen du, eta zeinuaren irudiak Kastor eta Poluxen izarrak irudikatzen ditu. Libra eta Aquariusekin batera, aire elementuari dagokio. Merkuriok zuzentzen du, eta haren aurrez aurreko zeinua Sagittarius da.\nMaiatzaren 21a eta ekainaren 20a bitartean jaiotzen direnak izaten dira zeinu honetakoak.\nMerkurio planetaren izena latinezko merx (merkantzia) hitzarekin dago lotuta. Merkurio merkataritzaren jainkoa da, eta erromatar mitologian jainkoen mezularia izatearekin lotzen da. Mitologia grekoan, Hermes da haren baliokidea. Olinpoko jainkorik jakintsuena izateaz gainera, bidaiarien jainkoa eta oratoriarako ahalmen handia zuen jainkoa izateagatik ere bada ezaguna.\nAstrologian, Gemini zeinukoak direnak independenteak, ausartak eta kementsuak izateagatik nabarmentzen dira.\nOrriaren azken aldaketa: 7 iraila 2020, 09:35.


Txina W formako errailen lotura SKL1 trenbide-klipa trenbideen lotura sistemaren fabrikatzaile eta hornitzaileentzat | Lanling\nFOB prezioa: 0,75 $ ~ 1,0 USD\nPisua: 0,48 kg / pz\nNabla klipak aleaziozko malguki altzairuz ekoizten ditugu. Haien gogortasuna 51-55 HRC da eta propietate elastiko bikaina dute. 2500daN kargarekin, lehenengo bi proben ondoren, askatu ondoren altueraren aldakuntza 0,45 mm-koa da soilik eta beste hiru proba egin ondoren, 0,1 mm-ko altuera aldakuntza dago. Amaitutako Nabla klipa gorriz edo beste kolore batzuekin margotu daiteke gure bezeroen eskakizunen arabera.\nAurreko: Finkatze elastikoa E2031 trenbide bidezko lotzeko errail bidezko klipa\nHurrengoa: W itxurako errailen lotze elastikoa SKL3 trenbide bidezko lotura trenbidea lotzeko sistemarako\ntrenbidea lotzeko sistema, errail klip elastikoa, e2055, Neurgailuaren blokeo klipa, trenbide lokailua, errail klipa,


Uribe Kostako aurtengo udako jaien bideoen zerrenda, hemen - Uribe kosta - Hiruka.eus\nHiruka.eus 2018-09-27 09:12\nUda sasoia amaituta dago, eta horregaz batera herrietako jai gehienak. Oraindino badago zer ospatu, baina daborduko atzean utzi ditugu udalerrietako jai jendetsuenak. Hamaika izan dira horietan bizi izandako momentuak eta kantatzeko, dantzatzeko, maitatzeko, barre egiteko eta jolasteko uneak egon dira, besteak beste. Hala, gauza horiek denak akorduan izateko berriro, Uribe Kostako festa nagusietan grabatutako bideoak dakarkizuegu. Hemen bertan grabatutako jai denen bideoak daude; aukeratu ikusi gura duzuena zerrendatik eta goza ezazue!


kantu guztien ama da, bis\nNik opilarekin xingarra,\nhik idiaren adarra,\nrai, rai, rai, rai, la, la, ra, la\nTilili eta Talala.\nIaz hil zitzaidan senarra,\nnik nahi nuen bezala. bis\nItsutu zen, maingutu zen,\nelkortu zen, konkortu zen;\nzaharra zen eta hil bedi,\nez zuen balio lau ziri!\nAurten hartu dut senarra,\nez da itsu, ez da lauso,\nbadu zentzu, badu diru;\ndiru deneraino bizi bedi,\ngero hil dadila noiznahi!\nNeure senar tontozko\narto-jale haundizko, bis\nzazpi talo behar ditu\ntrailarala larala lala\nlarala lala larala lala,\ngose orduan jateko.\nNeure senar tenterre\nez haut maite batere, bis\nhi baino maiteago diat\nauzoko ahuntza bedere,\nbaditiat hiru seme,\nbaina hirerik ez bat ere.\nLana uzten du geroko,\nedo bertzek egiteko, bis\nmaiz joaten da merkatura,\ngero etxerat heltzeko\nlagunak behartzen zaizkio.\nAi Isabel, Isabel,\nez zenekien bada\nApaiza nintzela eta\nLabaiengo apaiz gaztëak\nseme bat omen du,\nosaba erraten dio,\nberak hala nahi du.\nAitak meza eman eta\nhalaxe egiten du.


naiz: Iritzia | Opinión - N-121-A (2+1), txertoa edo plazeboa\nJuankar Unanua, Aitor Elexpuru, Dabid Iturria\nNafarroako 22 herritako alkateen izenean*\nN-121-A (2+1), txertoa edo plazeboa\nBidea hobetzearen aurka ez gaude inola ere, zor historikoa dela uste dugu. Baina inork ez dezala zalantzan jarri gure errepideko trafiko astuna nabarmen murriztu behar dugula.\nEz, ez dugu birus bati buruz hitz egingo, baina zerbait ona badu sartuta gabiltzan salsak (uler bedi zoritxarra arintzeko modu gisa), hori da, denok zaku berean gaudela. Aberatsak,pobreak,katalanak independentistak, katalan konstituzionalistak, bost axola zaizkien katalanak, txisteetako ingelesak, frantsesak eta alemanak, indarrean dauden txorizoak, txorizo emerituak, langileen familiak, Pedro Sanchezak eta Donald Trumpak. Denok modan dagoen azkeneko musukoarekin...\nBai, badakigu, hemen ere mailak daude, mundu guztiak ez du intentsitate berarekin pairatzen eta ez ditu ondorio berberak jasaten (hemendik gure aitorpena benetan gaizki pasatzen ari direnentzat), baina azken batean, guztioi, erabat guztioi, ziurgabetasun berak besarkatzen digu, eta murrizketa berberak jasaten ditugu, gure askatasuna murrizten dutenak, indibidualki zein kolektiboki. Eta gauza jakina da, askoren gaitza... Baina hau guztia gertatzen den bitartean eta guztiok «bahituta» mantentzen gaituen bitartean, bizitzak aurrera jarraitzen du, eta gezurra badirudi ere, oinezkoen arruntak bertze kezka batzuk ditu.\nAzken hilabeteetan isilik egon gara. Egoera ikusita, argi geneukan lehentasunak bertze batzuk zirela. Hala ere zain, harrituta, eta baita pixka bat txundituta ere, gobernuak errepidearen inguruan egindako mugimendu guztiak jarraitu ditugu. Ez dakigu nola interpretatu duen iritzi publikoak gure isiltasuna, jakina, entzun eta isil baiezko borobil, eta agian pentsatu ahal izan dute foru-agintariekin izan dugun komunikazioa arina eta iraunkorra izan dela. Baina errealitatetik urrun.\n2020ko otsailaren 28an, 1.500 nafar baino gehiagok manifestazioa egin genuen Beran, errepidean barrena, eta, horregatik, gure ustez, justifikaziorik gabeko egoera lotsagarria da; urtea joan urtea etorri, pandemikoa izan ala ez, foru administrazioaren ulermen zantzurik txikiena ere sumatu gabe pairatzen duguna. Aste pare bat geroago Uharten gauza bera egiteko asmoa genuen, urteak baitaramatza konponbideak eskatzen, eta administrazioaren zabarkeriaren beste adibide bat da. Gaur egungo administrazioarena eta aurreko guztiena, elkar ezagutzen baitugu, eta baten bat harrotzen hasia da...\nErdi mailako gizarte aurreratu batean, pentsaezina litzateke Itaroa bezalako leku batean, hogeita batgarren mendean, egunero tona askoko milaka kamioik zirkulatzen jarraitzea, soilik agintea duenak ez duelako eduki behar dena, nazioarteko trafiko hori guztia horretarako prestatutako bide alternatiboetatik desbideratzeko (Frantzian ez litzateke gertatuko. Frantzian, beste aukera bat badute, denak zintzo doaz joan behar duten lekutik). Eskumena sustapen-ministerioarena dela diote. Baina ez al dira zuhaitz bereko zura? Zer moduz dei bat? (Houston, arazo bat dugu). Erabakia politikoa da, ez adarrik jo. Erran gabe doa Uhartetik ez dela N-121-A errepidea pasatzen, bere merkataritza-gunetik doazen kamioi gehienak bertara doazela bezalaxe.\nErran bezala, gure asmoa protestekin jarraitzea zen, eta Beran 1.500 joan baginen, Uharten askoz gehiago izatea espero genuen, Iruñetik gertu geundelako. Badakigulako oinezko jendea, beraiek bai, gehienak gure alde daudela. Zentzuzkoa delako eta ulertezina delako hainbertze urteren ondoren hildakoak zenbatzen jarraitzea (bost iaz, nahiz eta hiru hilabete konfinatuta egon), eta gobernuari marra jarraituak margotzea baino ez zaio bururatzen. Bikoitzak, hori bai.\nDeialdia eginda eta baimenduta zegoen, baina covid-19a iritsi zen, eta garai hartan gertatutakoaren neurria imajinatu ezin genuen arren, leialtasun- eta erantzukizun-ekintza batean, hura atzeratzea erabaki genuen. N-121-A errepidearen arazoa konpondu gabe dago oraindik, aurkezpen zaratatsua izan arren,2+1 izugarriaren aurkezpena, «nazioartean emaitza bikainekin testatuta», musukoa ondo jarrita daraman inork ez aditu arren. Errepide tamalgarri horren trafikoari (erresumako hiriburura sartzeko bide nagusia Nafarroako 30 udalerri baino gehiagorentzat) ez zaio batere axola txertoa izan edo ez izatea. Eta guri, bide horrek kamioiz gainezka jarraitzen duen bitartean, 2+1a plazebo hutsa irudituko zaigu; izan ere, 2+1ek hiru batuko ditu, eta hiru soilik batzutan izango dira. Nahi eta xezin bat izango da, bai baina ez, inor pozik uzten ez duen «irtenbide» bat, konparaziozko bidegabekeria lotsagarri bat, guk, gainerako milaka nafarrek bezala, urteak baitaramatzagu (eta geratzen zaizkigunak kudeaketa negargarri bati esker) itzalean bidesariak ordaintzen beste azpiegitura batzuengatik; azpiegitura horiek guretzat ere ez ditugu eskatzen, baina, gutxienez, gure aldarrikapenei erantzuteko balio beharko lukete.\nInguruko hogeita hamar bat alkatek, historikoki oso ezohikoa izan den arren, dokumentu bat sinatu genuen, inguruan ez jatorririk ez helmugarik zuen nazioarteko trafikoa, Leizarango autobiatik desbideratzeko eskatuz. Parlamentuak berak eskatu zion gobernuari azter zezala talde parlamentario guztien babesarekin, Navarra suma izan ezik, abstenitu egin baitzen. Eta gobernua, euria entzuten duenak bezala. Baina ez hori bakarrik, gaur egun dugun alarma-egoera aprobetxatu dute, alderdi aunitzetan esku hartu baitigu, izapide guztiak bizkortzeko, 2+1 modu traketsan eraikitzen hasteko eta propaganda guztia martxan jartzeko. Neurri mirakulutsuen nahasketa bat iragarri zuen: kontrol gehiago, radarrak, marra jarraituak, bidesariak, biribilguneak, tunelen bikoizketa. Azken hori bereziki odoltsua izango da; izan ere, milioi askoko gastua eragingo du (ez dago dirurik), baina gure eskariari kasu eginez gero, ez litzateke beharrezkoa izango; izan ere, kamioien joan-etorri gehiegizkoa da horiek segurtasunagatik banatzera behartzen dituena. Hori dela eta, E.Bk hainbertze kezkatzen duen zigorren mehatxua egin dio lurralde kohesioko kontseilariari, publikoki onartzeraino. Ciriza jauna, errespetu osoz: Leizarango tunelak bikoiztuta daude. Denak.\nEta horretan jarraitzen dugu, gure gobernuak, nafar guztienak, bere propaganda-makineria aktibatzen duen bitartean eta beraientzat irtenbidea dela erakusten duten bitartean, guk, milaka nafar xumek, egunero gurutzatzen jarraitzen dugu hamarnaka kamioiren palmo bateko distantziara, deskuitzeko tarterik uzten ez dutenak. Bidea hobetzearen aurka ez gaude inola ere, zor historikoa dela uste dugu. Baina inork ez dezala zalantzan jarri gure errepideko trafiko astuna nabarmen murriztu behar dugula. Erran digutenez, hartu beharreko neurriek kamioilariei N-121-A erabiltzea galaraziko dietela espero dute, jaun-andreok, horiek galarazteko arrazoirik badago, desbideratzeko arrazoirik badago ere.\nP.D: Ez dugu uste gure eskaria zentzugabea denik. Saiatu Noain eta Irun arteko ibilbidea kalkulatzen Interneteko edozein plataformatan, eta alderatu bi aukerak, (N-121-A/A-15) baten bat harrituko da…\nArtikulo hau Nafarroako alkate hauek izenpetzen dute: Juankar Unanua (Igantzi), Aitor Elexpuru (Bera), Dabid Iturria (Arantza), Ladis Satrustegi (Lesaka), Miguel Mari Irigoien (Etxalar), Ane Otxandorena (Elgorriaga), Leire Ortuoste (Doneztebe), Natalia Rekarte (Donamaria), Ernesto Dominguez (Zubieta), Francisco Javier Bereau (Ituren), Ugutz Zubieta (Oitz), Andres Etxenike (Bertizarana), Jon Telletxea (Beintza-Labaien), Evaristo Mentaberri (Zugarramurdi), Iñaki Ariztia (Urdazubi), Martín Pikabea (Ultzama), Edurne Barberena (Arraitz-Orkin), Isabel Baleztena (Lantz), Miguel Angel Larraioz (Anue), Alberto Urdaniz (Odieta), Marikarmen Lizoain (Olaibar), Pedro Lezaun (Ezkabarte) eta Alfredo Arruiz (Uharte).


Bilbo, 1963. Artista eta Arte Ederretan lizentziatua da, eta EHUn Arteari buruzko Ikerketa eta Sorkuntzaren gaineko masterra egin du. Hainbat beka eta sari jaso ditu, honako hauen eskutik: Arte y Derecho Fundazioaren, Bizkaiko Foru Aldundiaren, Artium Museoaren, Huarte Zentroaren, Bilboarte Fundazioaren eta abarren eskutik.\nBere lan bideografikoak honako leku hauetan aurkeztu ditu: VSFF (La Cité des Arts de Paris), TEMPLE University (Philadelphia), Universidad de Pau, Akademie der Künste (Berlin), Art Museum of the America (Washington DC), MARCO Museoa (Vigo), MUSAC Museoa (Leon), Antoni Tàpies Fundazioa (Bartzelona), Live Art Development Agency (London), Instytut Sztuki Wyspa (Gdańsk, Polonia), Galerija Miroslav Kraljević (Zagreb, Kroazia), Museet for Samtidskunst (Roskilde, Danimarka), Tallinna Kunstihoone (Tallinn, Estonia), Espainiako Kultura Etxea (La Paz, Santo Domingo, Habana), King Juan Carlos I Center at NYU, Sofia Erregina Museoa, Bartzelonako Arte Garaikidearen Museoa MACBA, Sydney-ko Cervantes Institutua, Gasteizko Artium Museoa, Espainiako Kultura Etxeak (Buenos Aires, La Paz, Mexiko, Managua, Rosario, Txileko Santiago, San Salvador eta Tegucigalpa), Badajozeko MEIAC eta Louisiana Museum, Humlebaek, Danimarka.\n1994an Azucena Vieitesekin batera Erreakzioa-Reacción kolektiboa sortu zuen. Praktika artistikoari, aktibismoei, feminismoei eta queer teoriari buruzko hainbat mintegi eta lantegi zuzendu ditu beste batzuekin elkarlanean: ARTELEKU 1995-1997-2003-2006, Rekalde Aretoa 2008, Bizbak-EHU/UPV 2011, Tabakalera 2014. Hainbat argitalpen argitaratu ditu beste batzuekin elkarlanean, hala nola Erreakzioa, Joyas y Caprichos, matatiempos-feministas.net eta Sail Anizkunak.\nKomisarioa izan da bideosorkuntzako hainbat programatan nazioko museoetan. Gainera, hitzaldiak eman ditu Espainia osoko hainbat Museotan, Arte Zentrotan eta unibertsitatetan.


Merezi al du erosketak aurreratzeak? | Aiete – Lantxabe – Katxola – Ayete\nMerezi al du erosketak aurreratzeak?\nKontsumitzaileen elkarteek diru aurrezkiak aipatzen dituzte Eguberrietako jakiak aldez aurretik erostea gomendatzeko; saltzaile eta bezero batzuek arrazoia ematen dieten arren, beste batzuk eszeptikoagoak dira.\nUrteko egutegia azkeneko orrira gerturatzen ari da egunotan, eta urte sasoiarekin batera Eguberrietako apaingarriak zein erostera bultzatzeko amuak azaltzen ari dira. Hauei aurre egiteko hainbat kontsumitzaile elkartek gomendioak ematen dituzte; tartean urte bukaerako festetarako jakiak aldez aurretik erostea. Bai erosleen artean, zein saltzaileen artean, iritzi kontrajarriak daude.\nIkerketek diotenez, kontsumitzaileen erdiak aurreratzen ditu Eguberrietako jakien erosketak. Horietako bat da Groseko Maite Landa, eta berak azaltzen duenez, «dirua aurrez dezakezu; baina, hori egiteko izozkailu handia behar duzu».\nLandak, hala ere, baditu beste arrazoi batzuk erosketak azaroaren bukaeran egiteko. «Hemendik gutxira, zubia dator eta gero santotomasa; eta, gero, gainean ditugu Gabonak. Erosketak orain eginda, lasaiago ibiliko naiz egun horietan».\nNafarroa Beherea plazako merkatura sartu da Landa. Joxerrak, bertako harakinak, bat egiten du Landarekin: merezi du aldez aurretik erosteak. «Ni neu arkumea orain kiloko bederatzi eurotan saltzen ari naiz, eta Eguberrietan hamabost inguruan ibiliko da». Saltzaileak dioenez, antzeko gauza gertatuko da solomoarekin. «Horiek dira egun horietan gehien saltzen direnak eta beraien prezioak igotzen dizkigute».\nBestelako produktuak erosi eta izozteko arrazoirik ez dagoela uste du Groseko harakinak. «Esaterako, txuleta eta urdaiazpikoaren prezioa ez da aldatzen».\nPrezioa ez ezik, hainbat produkturen kontsumoa ere igotzen da Eguberrietan. Horien artean arrain espezie batzuk daude; baina, San Frantzisko arrandegiko arduradunek ez dute uste aldez aurretik erosteak alde handirik eragiten duenik poltsikoan. «Komunikabideetan azaltzen diren neurketa horiek gaizki egindakoak dira». Aurrekoa mantentzeko zapoaren adibidea jartzen dute. «Orain bederatzi eurotan dagoen zapo hau eta Gabonetan 30ean salduko dena, ez dira espezie berekoak. Hau zapo zuria da; bestea beltza, eta hori oraintxe bertan 24 eurotan saltzen ari naiz. Modu horretan normala da alde ikaragarri hori egotea».\nEspezieak espezie, hainbat etxetan hasi dira Eguberrietarako prestaketa lanak, eta arrain saltzaileek dioten moduan alderaketak ondo egin behar diren arren, honen berri izatean Landak azkar atera du kontua. «Niri 6 euroko aldea irteten zait. Uste dut merezi didala izozkailuari lana emateak, eta baita egun horietarako erosketa gehiena egina izateak ere».\nNork Mikel Goñi\nEsta entrada fue publicada en Actualidad, Noticias el 25 noviembre 2011 por Lantxabe.\n← Mercado solidario por Navidad Borges y los cuentos →


Shop Smart-eko infografia honek ukipen-pantailaz harago dauden erabiltzaileen interfazeen etorkizuna eztabaidatzen du. Agian, gaur egun erabiltzen ari naizen erabiltzaile interfazerik aurreratuena nire Apple Watch-ekin. Ukipen anitzekoa, presioa, botoiak eta markak konbinatzea konplikatua da. Eta nire hatz handiekin, ez da beti arazorik gabeko esperientzia izaten. Etorkizunarekin hunkituta nago! The Future User Interaction and Interfaces Shop Smart-ek erabiltzaileen interakzioa aldatzeko zorian dauden teknologia batzuk zehazten ditu: Holografiak - Microsoft


Enargi sozietatea sortuko du Aldundiak - Diario de Noticias de Alava\nEnargi sozietatea sortuko du Aldundiak\nEnergia berriztagarriak sustatu eta ekoizteko eratu du Armiñongo eguzki-parke berrian hartuko du parte\nsara cabrera 05.08.2020 | 01:07\nGasteiz – Arabako Foru Aldundiko gobernu kontseiluak sozietate publiko berri bat eratzea onetsi du, Araban iturri berriztagarrietatik eratorritako energia ekoizten duten instalazioak sustatu, eraiki eta ustia-tzeko helburuarekin. Hala aurreratu zuen atzo Arabako diputatu nagusia den Ramiro Gonzalezek goizean eskainitako prentsaurrekoan. Enargi Araba SA izango du izena sozietate honek, eta lurraldearen etorkizunerako jasangarriak eta garbiak diren energiak –hidraulikoak, eolikoak, eguzki energia termikoak, fotovoltaikoak edo biomasatik eratorritakoak– sustatzeko Arabako Foru Aldundiak egindako apustua sendotzea du helburu. "Apustu hori ekonomia suspertzeko Plan-A izeneko planaren barruan dago, eta Armiñongo Ekienea eguzki parke berrian foru partaide-tza kudeatzea aurreikusten du. Parke hori energia fotovoltaikoa ekoizteko Euskadiko parkerik handiena izango da", azaldu zuen.\nEnargiko kapital sozial guztiaren titularra Arabako Foru Aldundia izango da, eta sozietateak Josean Galera Ingurumen eta Hirigintza saileko foru diputatua izango du lehendakari. Gainera, adierazi zuen Enargik kudeatuko dituela Arabako Foru Aldundiak energia berriztagarrien ekoizpenaren alorrean eskuratzen dituen eta bere ondareari eransten dizkion aktiboak.\nhornikuntza sistema Bestalde, diputatu nagusiak ezagutzera eman zuen ere gobernu kontseiluak onetsi duela Sobrongo ur hornikuntza sistemaren hoditeria berritzeko obren esleipena. "Larrazubiko, Fontechako, Bergondako eta Sobrongo herrietako edateko uraren hornidura hobetzea helburu duen proiektu handiaren hurrengo fasea da".\nAtzo goizean esleitutako obretan guztira 850.016 euroko inbertsioa egingo du aldundiak, Bergonda, Larrazubiko eta Fontechako biltegi berriarekin lotzeko, eta Construcciones Aguado Cabezudo enpresak gauzatuko ditu obrak. Gainera, esleipen honen bidez, Foru Aldundiak guztira bost kilometro luze den tarte bat berrituko du. "Tarte hori berritu egin behar da, 1960ko hamarkadako sarea baita, eta, gaur egun, ur ihes ugari daudenez, ibilbideko zati handi bat zerbitzuz kanpo baitago", adierazi zuen zentzu horretan. Aurreko fase batean, Larrazubiko eta Fontechako ur biltegia eraikiarazi du –352.000 euroko inbertsioarekin–, baita sareko beste tarte batzuk berritu. Atzo onetsitako obrekin batera, "Foru Aldundiak 3 milioi euro baino gehiago inbertituko ditu proiektu horretan".\nkolektorea Azkenik, Gonzalezek beste onespen baten berri eman nahi izan zuen. Izan ere, Villamaderneko hondakin-urak Espejoko sarearekin lotuko dituen kolektorea eraikitzeko lanak esleitu ditu gobernu kontseiluak.\nHorretarako, 184.201 euroko inbertsioa egingo du Foru Aldundiko Ingurumen sailak. "Lan horiek Omecillo ibaiko uraren kalitatea hobetuko dute, eta Arabako Foru Aldundiak inguru horretan egiten dituen gainerako saneamendu-lanekin bat egingo dute, hala nola Villanañeko, Gaubeako, Gesaltza Añanako, Tuestako eta Espejoko kolektoreekin", azpimarratu zuen.\nSantutegiko eta Angostoko kanpineko isurketak eta Villanañeko nukleoko hondakin-urak Espejoko sarera eramango dituen kolektorearen obrak amaitu dituzte jada, eta ildo berean, Gaubeako eta Villanañeko hondakin-urak konektatu dira, baita Espejoko adar berri bat ere, eta oraindik konektatuta ez zeuden etxebizitzen gunerako.\nVillamaderneko kolektorearen eraikuntzak amaiera emango die Añanako saneamendu lanei, 4 milioi euro inguruko inbertsioarekin. "Gogoratu behar da Omecillo ibaia Arabako Natura 2000 Sareko gune babestua dela. Zehazki, Kontserbazio Bereziko Eremua da, eta lehentasunezko espezieen edo galzorian dauden espezieen bizilekua da; hala nola haltzadiak eta lizardiak, sahasti eta makaldi mediterraneoak, etab.", gogoratu zuen amaitzeko.\nHoditeria. Arabako diputatu nagusia den Ramiro Gonzalezek ezagutzera eman zuen atzo Arabako Foru Aldundiko gobernu kontseiluak onetsi duela Sobrongo ur hornikuntza sistemaren hoditeria berritzeko obren esleipena.\nKolektorea. Villamaderneko hondakin-urak Espejoko sarearekin lotuko dituen kolektorea eraikitzeko lanak esleitu ditu gobernu kontseiluak. Hala aurreratu zuen Ramiro Gonzalezek goizean eskainitako prentsaurrekoan.\nGasteiztarren lehentasunak enplegua, osasuna eta ongizatea dira orain.\n"Beste konfinamendu berri batean pentsatzea amesgaizto bat da ostalari eta merkatarientzat".


Maizterrak eta etxe-aseguruak | Consumer\nMaizterrak eta etxe-aseguruak\nEdukiari eta erantzukizun zibilari buruzko polizaren parteak dira errentariak onura gehien atera ditzakeen oinarrizko puntuak.\nEtxebizitza erostean, arrisku anitzeko asegurua kontratatzeak ez du inolako zalantzarik sortzen. Etxebizitza edo etxea alokairuan dagoenean gerta daiteke zalantza, eta hori jabearen eta maizterraren arteko akordioa da.\nKontratatuko den polizak hiru zati ditu: edukitzailea, edukia eta erantzukizun zibila. Edukitzaileak etxebizitzaren egituraren berezko elementuak aipatzen ditu, hala nola lurzoruak, hormak eta sabaiak. Atal honen kontratazioa etxearen jabearen kontura izanen da soilik. Hala ere, maizterrak bere ondasunak aseguratzeko aukera du, puntu horretan oinarritzen baita edukia, bai eta erantzukizun zibileko polizaren bidez hirugarrenei eragin dakizkiekeen kalte-galerak estaltzeko ere. Horrela, edukia eta erantzukizun zibila dira maizterrak onura gehien atera ditzakeen oinarrizko bi puntuak.\nJabearen eta maizterraren arteko aldez aurreko akordioan, edukitzaileari dagokion atalaren kontratazioa etxearen jabeari dagokio.\nEdukiaren gaineko bermeari esker, kalte-ordaina eman ahal izango da, polizan aurreikusitako arrazoiek (suteak, lapurreta, uholdea…) errentatuak etxebizitzaren barruan dituen ondasunetan eragin ditzaketen kalteak estaltzeko. Gainera, abal horrek balioko du edukiaren zenbait elementuk eragindako kalteak eta kalteak estaltzeko, adibidez, garbigailutik datorren ur-ihesa.\nEstaldura mota horrek aukera ematen dio maizterrari hirugarrenei eragindako lesio eta narriadurengatiko kalte-ordainak estalita edukitzeko. Lehenik eta behin, etxebizitzako bizilagun gisa. Adibide argigarri bat leihotik erori eta kaleko oinezkoren bati eragiten dion loreontzia da. Bigarrenik, etxebizitzaren kanpoaldean jartzen du arreta. Adibidez, negozio batean istripuz gertatutako hondamendia.\nErantzukizun zibilaren atal honetan ere komenigarria da erantzukizun zibil lokatiboa izenekoa estaltzea. Horrek esan nahi du kontratatutako polizak berak bere gain hartzen dituela higiezinari eragindako kalteak, eta puntu hori oso kontuan hartu behar du maizterrak.\nerantzukizun zibil hogar-eu inquilino-eu partes-eu póliza-eu


Getxo Elkartegiko eta Ingurumen Aretoko jarduna ere mugatu du Udalak - Getxo - Hiruka.eus\nGetxo Elkartegiko eta Ingurumen Aretoko jarduna ere mugatu du Udalak\nErredakzioa 2020-03-13 20:16\nGetxo Elkartegian egin beharreko talde-jarduera guztiak aldi baterako etengo dituzte.\nAtzo iragarritako neurriei eta Eusko Jaurlaritzako Osasun sailak, Osakidetzak eta Hezkuntza sailak ezarritakoei jarraituz, Getxoko Udalak Getxo Elkartegian egin beharreko talde-jarduera denak etengo dituzte, baita Ingurumen Aretoko ekitaldi denak bertan behera utzi ere.\nEuskal Autonomia Erkidegoan osasun-larrialdia dagoela adierazi du gaur Iñigo Urkullu lehendakariak. Horren aurrean, Amaia Agirre Getxoko alkateak Krisi Mahaia deitu du eta 0 mailako Larrialdi Plana aktibatu du. Era berean, herritar guztien konpromiso, ardura eta inplikaziorako deia egin du, koronabirusak eragindako egoera gainditzeko: “Erakundeetatik hartzen ari diren salbuespenezko neurriek herritarren ahalik eta lankidetza eta kontzientziazio handiena behar dute, erronka kolektibo gisa. Pertsonalki inplikatu behar dugu, eta ematen ari diren jarraibide guztiak jarraitu". Agirrek "hiriko oinarrizko zerbitzuetako langileen lana" eskertu du eta "bereziki osasun zentroetakoa”.\nHorrez gain, Udal Gobernua oposizioko alderdiakaz bildu da gaur arrastian, herritarrei begira egindako jardueren edo hartutako neurrien berri emateko, baita Udalean eta udal erakunde autonomoetan ere, garbiketa-zerbitzua areagotzeari, langileen lan-egoerari, autobabes-neurrietarako beharrezko aurrekontua gaitzeari (gelak, maskarak …) dagokionez.\nBertan behera utzitako beste zerbitzu batzuk\nBestalde, atzo iragarritako neurriei eta Eusko Jaurlaritzako Osasun sailak, Osakidetzak eta Hezkuntza sailak ezarritako neurriei jarraituz, Getxoko Udalak honako neurri hauek hartu ditu gaur ostiralean, martxoak 13:\nGetxo Elkartegian egin beharreko talde-jarduera guztiak aldi baterako etetea. Arreta indibidualak, oraingoz, gomendatutako distantzia-neurriak hartuta mantentzen dira. Halere, banakako arreta baliabide telematikoen bidez egin daiteke (Skype/telefonoa/e-maila …), egokitzat jotzen denean. Coworking gunea ere itxita egongo da.\nLarrañazubiko Ingurumen Aretoak bertan behera utzi ditu programatutako jarduera guztiak (bai asteburukoak, bai aste artekoak), ekipamendua zabalik egongo den arren.


Usurbilgo Sortuk Udalarekin elkarlanean, Koronabirusak eragin ditzakeen arazoen aurrean babes sarea antolatuko du – Usurbil Eginez\nUsurbilgo Sortuk Udalarekin elkarlanean, Koronabirusak eragin ditzakeen arazoen aurrean babes sarea antolatuko du\nUsurbilgo Sortuk Koronabirusak eragin ditzakeen arazoen aurrean, telefono zerbitzua eta jendea nola lagundu kudeatzeko, Usurbilgo Udalarekin harremanetan jarri dela ohartarazi du. Babes sarea antolatu asmo dute Usurbilen.\nUsurbilgo Sortu: “Azken egunotan politikoki salatzen dihardugu hartu beharreko neurriak berandu datozela. Guri dagokigunean, Ezker Abertzaleko guneak itxiko ditugu Euskal Herri mailan (lokal, herriko, elkarte…) eta instituzioek hartutako erabakiak zorrotz bete behar ditugu. Prebentzio eta erantzukizun ikuspegi orokor batetik, Ezker Abertzalearen kidegoak ekarpen aktiboa egin behar dugu.\nPandemia honek sortuko dituen beharretan (batez ere zaintza lanetan) ekarpena eginez. Ez dugu onartuko hartu beharko diren neurrien ondorioak eta kostuak betikoen bizkar gainean jartzea (emakumeak, enpresari txikiak, helduenak…).\nHau horrela, babes sarea antolatuko dugu herrian. Udalarekin kontaktuan jarri gara telefono zerbitzua eta jendeari laguntza nola eman kudeatzeko, herritarrok gure aletxoa jarriz. Lasaitasunez eta erantzukizunez jarduteko betebeharra daukagu”.\nPosted on 2020/03/14 by usurbileginezPosted in Orokorra\nAurrekoa Aurreko sarrera: Usurbilgo udal eraikinak itxita, udaletxea salbu, eta ekitaldi ugari bertan behera\nHurrengoa Hurrengo sarrera: Koronabirusa dela-eta, Usurbilgo Aitzaga Elkarteak ateak itxia ditu


Euskal bertsolarien jatortasuna\nSan Martin'dar Yon\nAuxe da auxe, zerbait esan bear! Aita Onaindia'k ez gaitu inor paketan utzitzen. Lengunean emen izan dut eta beste gabe, esan zidan:\n— I, euskal bertsolarietzaz zerbait idatzi bear dek.\n— Bai, ik. Lenago «Eibar» aldizkarian azaldu zuan antzera lantxo bat ez legokek gaizki OLERTI'rako.\nBera langillea baida ere, ingurukoak laster mugitzen ditu. Emen eztago pakean egoterik; ez orixe. Baiña, bertsolarieri buruz nik? Au da buruko miña eman didana! Lotsatu ere egiten naiz ortaz ezer ez dakidala esaten, eta nere ez-jakiña azaldu baiño len, obe dut berari bertsotxo bat bota. Or konpon!\nGure Aita Santiago\nguztiok jarri nai gaitu\nOrain, emendik aurrerako kontuak berari eskatu. Bera izan dedilla erantzunduna.\nBertsolarien gai au ezta, lenago ere, igurtzi bakoa. Onetzaz naikoa sakondu zan Lekuona jauna bere «Literartura oral euskérica» liburuan, eta nere onetan, bertso tankera batzuek arinki ematea naikoa dut.\nBertsolariak dirala-ta amaika uste ta iritzi biurri entzun izan ditugu. Ba-dira olerkariekin burua-bat egiten dituztenak, eta baita kertenkeriak dirala esaten dutenak ere. Baiñan, ez bata ta ez bestea, ta gauzak azpikoaz gaiñera ipiñi gabe, bertsolarieri beren toki egoki bat emango diegu.\nBertsolariak, aintzinako Grecia'n izaten ziran rapsoden antzerakoak dira, bakarrik, aiek, buruz ikasitako bertsoak kantatzen zituztela ta gure auek kantatuala asmatzen dituzte. Baña ez kirtenkeriak esateko, ziriak sartzeko ta olerki kutsuz kantatzeko baizik. Gañera, kirtenkeriak kantuz esateko gauza dana ere, ezta mutilla makala.\nBa-dakigu zaleak dirana erderazko itzak erabiltzen; laster erantzun bearrak ta rima ta neurria ongi erabilli bearrak, euskeran bertan kontu asko ipiñi barik jardun eragitzen diote. Bakarrik, beti gertatzen dana da, euskera kontuetan, guztiok uste dugu jakintsuak gerala, naiz ta ezer estudiatu ez. Donostiako Bartolo'neko tabernan orrelako tablero bat dute, nai duanak, bertsoak bertan idazteko, eta ara orain dala denbora gutxi zer jartzen zuan:\nEzagutzen ditut nik\neuskeraz dakite baña,\neuskotar asko dira\ngai ontan itxusi,\neuskera maite, baña,\nOri da gure arteko lotsagarrikeririk aundiena. Bertsolariak ez-ikasiak dirala? Erdera izango da ikasi ez dutena. euskeran baintzat ez dago bereiri ur ematekorik eta. Euskera ere, munduko izkuntza guziak bezela, itz egiteko da eta arte orretan eztago bertsolariak añakorik. Orregaitik Xenpelar batek Iparragirre'ri bota zizkion bertso auek:\nIparragirre abilla dala\naskori diot aditzen...\nEskola ona eta musika,\nori oiekin zerbitzen.\nNi enazu ibilitzen\ndebalde pesta preparatzen dez\nola ornitzen ba-gera.\nmusika oiek utzita;\nErrenderia'n bizi naiz eta\negin zaidazu bizita.\nIparragirre'k etzuan jaso desafixu ori, bada.ezpada ere.\nBertsolaria izateko, lenengotik berezko etorria bear da, ta gero ekin eta ekin urte askoren buruan. Ezta bakarrik musika baten neurrian zerbait esatea; zerbait ongi esatea baño.\nTxapelketetan sekulako pruebak eragitzen dizkie, eta puntoa ongi eramatetik gañera edertasuna bear du. Ara emen Basarri'k zelako edertasunakin kantatzen dituan euskal sukaldearen gorazarriak:\nEuskal sukalde biotzekoak,\ngorde suaren epela!\nBaña biotzak fede su-garrez\nPakea buru izan zazute\norain eun urte bezela,\nLengo bidera itzul zaitezte,\ngaldu zerate bestela!\nBerriz, Kepa Enbeita, Bizkai'ko urretxindorrak onelakoak egiten zituan, olerkiz kutsuturik:\nAzke ta gozaro\nIñoiz gogaitu barik\nBeti antxe dago.\nGoyan zerua eta\nBera da ugazaba,\nBeti azke bizi dan\nUrtiak igaro ta\nEz zartu ez gaztetu,\nSen batian dago,\nZirkiñik egin barik\nArau ez onago:\nGaurko gizonok baño\nBizkai'ko bertsolarien txapelketan, Markiñan, Azpillaga berriatutarrari galdetu zitzaienean:\nZer egingo zenduke\nLaster egingo neuke\nmundu guztia ikusten\nezin joan baiña.\nEuskera ederra eta olerkiz beteriko bertsoak egiten Pello Mari Otaño izan da benetako maixua; bere «Aitona Gizagaixoa»-ko ataltxo bat emango dugu, zelakoa zan ikusteko:\nIruditzen zait gaur oraindikan\nbera ikusten nagulela,\narri tontortxo baten gañian\nbelaun nekatu bien tartean\nurritz-makil bat duela,\nberaren puntan ipiñirik len\nburuan zuen txapela,\nbi eskuekin gogor elduaz,\nkontu egiñaz onela,\neta okotza oien gañean\nlotan ba-lego bezela.\nNola jostatzen pil-pil zebillen\nburuko ule zuri bakanak\nesan zeikean, uste det berak\nzer egin ez nekiela,\nlaguntzarik nai zuen galdetu\nedo aldegin bestela;\nitz egin zuen, eta kezkatik\natera nintzan berela.\nArnas lodi bat irten zitzaion\nbular estutik jasoa,\nta lenbiziko au esan zuen:\n— Nere euskera gaixoa!\nBertso gutxi izango dira ain ederki adieraziak. Bazuan bertsolari orrek giarra.\nBertso ederrak aipatzen asi geranez, ezin genezake utzi emen aipatu gabe ainbeste bertso ederren jabe dan Elizanburu lapurditarra; bere «Besta biharamuna», Orixe'n iritziz euskal bertsu saillik onena dugu, ta guk ere ez genuke ezetzik esango. Bertsu auek, garai batean, Bizkai guzian zabalduak ziran, ta gañera, bizkaitarren euskalkian kantu izan dira. Bein Eibar'ko bertso zarrak biltzen ari nintzelarik, zer etzan izango nire ustegabea, bat-batean, Eibar'ko kanta zar bat zala esanik «Besta biharamuna» kantatzen asi zaidanean, Eibar'ko euskeran gañera; ta esanik, lengo zarrak San Juan biaramunean kantatzen zutela. Bertso guzian jartzeko luzeegia da eta lenengoko biak bakarrik emango ditugu.\nIgaran besta. bibaramunian,\nBerek dakiten zoko batian,\nLau andre: hirur mutxurdin,\nbat alarguna, jarririk itzalian,\nHarri zabal bat belaunen gainian\nAri ziren, ari ziren trukian.\nZer ote duten nik jakin nahi\nPitxarrarekin bertze jaun bori;\nZorroa da biribilla, moko mehea,\nlente xutik egoiti,\nXahako bal ote den nago ni,\nHanpatua, hanpatua ederki.\nMakiña bat zar gogoratuko da bertso auekin. Izan ere, Elizanburu'ren bertsoak ederrak eta graziaz beteak dira. Nork ez du entzun «Ikusten duzu goizean»? Nork ez du ezagun Solferino'ko itsua»? Mugazandiko bertsolari eskolakoak ditugu, Etxahun eta Oxobi'n senideak.\nGure bertsolariak zelebrekeriak erabiltzen ere ez tira txarrak, Elizanburu'n oiek ere ez daude grazian paltaz, ala ere azken alderuntz, baña arestian esan dedan bezela, osorik ematean luzeegi egingo lirake. Ez da erreza edonolako gaiak beti musika neurriaren zentzunari lotuta erabiltzea, ta bertsogiñarako ori da gutxien eskatzen dana. Adibidez zelebrekeri batzuen berri emango dut.\nPernando Amezketarra, onenetarikoa ez bazan ere, bertsolaria genun. Bein, bertsolarien batzar batean, Naparroako Ametza'ri jaurti omen zion bereren bat, zirrikatze alde, eta besteak ez omen zun onera artu, eta sortu zan sortu bear etzana.\nPernando'k nere ona\nezin eraman txarra...\nni ez naiz mantxarra.\nZuri egitea dizute\niseka ta farra,\nEsan bear ba-zion, esan zion; zezen onakin sartu zan. Pernando'k ez eukan atzeko otsik. Ara Pernando'n erantzuna:\nPrenda artzen dirazu\nbai dakit ez dedala\nemen dan onena.\nau da neronena:\nzuk ederra daukazu\nXenpelar ere, orrela asten zanean, ez zan auntzan gaberdiko eztula. Ara, bein, nolako bertsuak egin zizkion aberastu berri zan tabernari bati:\note dadukak jarria?\nGizonarentzat onrra txarra dek\nZurrupatuaz erria egin\ndek etxe barria...\nEz ondo bete izan ba-uken\nGaur ere ez dator gaizki zenbait tabernarirentzat. Bañan, ala ere, eztakigu noiz ardauz ase bear dan gure erri madarikatu au. Noiz izango ote ditugu mozkorrak aña jakitun eta artista. Iñoizko denboran gure errian petroleorik agertuko balitz, Erriojak izango lituzke ezteguak.\nBertsoak badute beste bete bear bat ere, puntoarena. Puntu bakoitzak riman amaitzen dan neurri bat du, eta ori da beti ondo zaindu bear dana. Puntoek neurri askotakoak dira, laukoa, seikoa ta zortzikoa dira geien erabiltzen diranak. Bañan, gaitzena bederatzi puntukoa da, eta an probatzen dira bertsolari onak. Lengo bertsolariak oituagoak ziran nunbait. Aiek etzuten izaten bederatzi puntakoetan ostopurik eta aintzinako txapelketotan sarri eskatzen zuten neurri ori. Gaurkoak, lasaitasunari emanak nunbait, ez dute nai bederatzi puntukoetan kantatzerik; bañan, ez dakit norañoko eskubidea izango duten orretarako. Bederatzi puntukoa baztertzean, galzorian jartzen dute, eta neurri orren oitura galtzeak bertsolaritasuna txirotuko du ta orrek ez dio iñori mezederik ekarriko.\nAdibidez, bederatzi puntukoen gertaera bat emango dut: Oyartzun'go plazan omen zan, ain zuzen ere, bederatzi bertsolari bildu omen ziran, Xenpelar ta Larraburu, beren denboran onenengoak, buru zirela. Xenpelar'ek eman bear zion asiera beste guziak presentatuz, eta, ez dakit izango dan aman semerik bederatzi puntuko bertso batean zortzi lagunak presentatzeko, bakoitzaren tankera berezia azalduz. Ori zan Xenpelar'ek egin zuana, ta ez ori bakarrik; gero Larraburu'kin bederatzi puntuko bertsoetan eztabaida jarraitu. Biak ere etziren bertsolari makurrak. Emen ere lenbiziko bertsoa bakarrik emango dugu:\nLEXOTI'k jartzen digu\n—-nik oiekin ezin det\nARDOTX pare gabe;\nBa ote dago modurik, lenengoko bertsu ori baño laburrago guztien presentaziño bat egiteko? Bertso gabe ere ez litzake erreza izango. Ta gañera esan bear guziak ain egoki eraman da. Meritu gutxi duala pentsatzen duanak, artu dedilla lapitza ta papela eta egun guzian barruan jardun da ere ia asmatu al dituan orrelako bertso bikañak; nik ezetz uste. Oraingo bertsolariak ba dute or zer ikasirik naikoa.\nEta ez uste mugazandiko bertsolariak ere bederatzi puntuko orretan atzean gelditzen diranik —oraingoak ez dakit nola ibilliko diran, baña, lengoak maiz erabiltzen zuten—. Ta gañera bedratzikoak betetzea ezta naikoa, zelan betetzen danari ere begiratu bear zaio, eta Otxalde'n auek alde guztiak dituzte berezitasunez ornituak:\nZahar gazte arteko au da parabola:\nZuzen esplikatzia hein bat gogor da\nGaztea ez daitake adin batez molda,\nGorputza sendo eta azkar du odola;\nZahar'ez da ola;\nNekez biburtzen baita zahar arbola!\nBedratzi puntuko oitura au gorde bearrean gera. Bertsoak egiteak, beste gabe meritua badu, orrek meritu-erdi izango du beti. Bertsolari gazteak ori landu bearrean dira, eta plazetan entzuten ez dugun artean, gure bertsolaritasuna, malla bat berago irudituko zaigu. Gazteak dira ortara beartu bear diranak, ta gaurkoz baintzat bertsoz jarriko diet nere iritzia.\nlarri dira azaldu,\nalkar lotu eziñik\nnai dute baztertu,\nortan gauza eztanak\nEz zuek makaldu,\ngaitza dala lotu?\nGainbera jo ezkero\ngureak egin du.\nGaur bedratzikoa galtzen ba dugu urrengo zortzikoa edo izango da, ta poliki-poliki, orduantxe bai Grecia'ko rapsoden antzerakoak edo Erdi Aroko koblariak bezela izango dirana; buruz ikasitakoak bakarrik kantatzen. Beintzat, bide artarako itxura da. rama bederatzi puntukoak, norbaitek esan bai du aurraz jakiñean eta gaia ezagututa bakarrik eskatu bear litzakeala bedratzikoa. Bapo! Obe dugu beste sail batera jo.\nBertsolarien politenetariko alkarri erantzunak dira: lau puntukoak izaten dira. Batzuetan puntu, bana beteaz jardutzen dira, eta urrengo maikoak jartzen die lenbiziko puntoa. Goienetan, erantzun gaitza duen galderak egiten dira, guretariko askok, bertso gabe ere, nola erantzun asmatu ezindakoak, ta aiek bertsoz erantzun bear. Ori egiteko gauza eztan bertsolaria, ezta sartzen ganorazko bertsolarien artean.\nZelebre egin diran gertaera batzuek bakarrik aipatuko ditugu. Bein, Gernika'ko Euskal-Jaiak omen zirala ta, bertsolaririk ezin paltatu; Txirrita'ri galdetu omen zien:\nZergaitik ote dago igartuta\nGernika'ko arbola zarra?\nSatorren batek jan diolako\nta beste animali txar askok\nbere gañeko azala;\norregaitik dago igartuta\nGernika'ko arbola zarra.\nTxirrita'k bertsu ori minuta bat baño lea erantzan omen zuan. Ez al da arrigarria? Baña ori ere ezta guzia. Beste batean, adarra jote alde, puntua «ist»-en amaitzen zala ipiñ emen zien; euskeraz ez zala orrela bukatzen zan itzik eta, ta Txirrita jatorra, estu ta larri urtera bage geldituko zalakoan, baña adarjotzalleak etzekien asko norekin zebiltzen. Au izan zan asiera:\nNaiago nuke ba-neuka\nzuk dezun ainbat bist.\nEtxean ba-det txakur bat\ndeitzzen zaiona List,\negin ondoren pist,\nazkar sartzen da txist.\nBesterik ezean onomatopeykoekin, bizkor billatu zuan Txirrita'k bertsoa betetzeko bidea.\nZirikada zelebriekin sartu geranez, ezin genezake amaitu Uztapide'n ateraldi bat aipatzeke. Uztapide'ri ere, juradukoak bein, pentsatu omeu zuen orrelako estuasuntxo bat ematea, ta ara, ustez, urtera bakoa zan galdera bat nola egin zioten:\nzenbat ote ditu?\nJakin nai duanak\nan izango ditu.\nOiek, naikoa agiri dira gure bertsolarien argitasunak ikusteko. Gañera, aintzakotzat artzekoa da bertsolariak euskeraren alde egin duten guzia. Ala ere euskeraren batasunan alde. Bertsolariak nun-nai ulertzen dira, erririk-erri beren izkera oso zabaldurik dalako; ta Gipuzkoa izanik bertsolarien kabia, beste nun-naiko bertsolariak ere, bertsogiñan asten diranean, geienetan gipuzkoera artzen dute oñarritzat. Bilbo'n azkenengo egin zan txapelketan ere ori oartu giñan.\nBene-benetan txalogarriak dira gure bertsolariak, ta gure erriak dituan gauzarik baliozkoenen artean jarri bearrean gera.\nNorbaitek esan zuan, euskerarik etzala galduko bertsolariak diran artean. Jakiña, izkuntza galduko balitz bertsolaririk ezin egon; erderan izan ezik. Baña, esaera orrek badu orrelako zentzun bat; bertsolariak berek ematen die erriari izkuntzaren bizi nai, erriari bertsoa atsegingarri izanik alkarrengandik banandu ezindakoak direlako; bertsoa ta euskera.\nOrrela izanik, betoz bertsolariak. Eta Bernard d'Etxepare'n deadarrari jaramon egiñaz, zoazte plazarik plaza kanta-kantari.\nBertsoak gora ta bertsoak bera, ainbeste zaletu nauzute eze, eztakit neu ere ez; naizen bertsolari biurtu bear,\nEuskalerriak baitu zenbait bertsolari\nkementsu ari direnak plazan kantari.\nIndar berritu noian, euskera biziki,\norrelako gizonak, zaizkigu komeni;\nta zaindu maiteki\nEuskera ilgo balitz, nun da Euskalerri?\nGuztiok lagundu bear dugu bertsolariak izan ditezen; berek gabe, gure erriak arima apur bat galduko luke, erbestearrak, gure erria ainbeste goratzen badute, bere etnolojia arrigarriagaitik da, eta erri baten izakeran izkuntzak du baliorik geien. Izan ere, nornai arritzeko bezelakoa da gure izkuntza. Panpilli Senpertarra, mugazandiko bertsolariaren aotik esango nuke, nik ere:\nEuskal-Herriak ditu zazpi Probentzia,\nArrotzak xoraturik heldu gutartera:\nOainon ere segur litazke gehiago xora,\nBalakite mintzatzen gurekin eskuara!


Kultur eragileentzat Azokan saldutakoa urte guztiko fakturazioaren %22a da - Diario de Noticias de Navarra\nane araluzea 17.12.2019 | 17:47\nGerediagak agindutako ikerketaren arabera Landako gunean jazotzen den kultur plazaren eragina 6 milioi da\nDurango - Letrentzako berebiziko garrantzia duen Durangoko Azokaren eragina lehen aldiz neurtu da zifren bidez. Emaitza adierazgarrienen artean, nabarmentzekoa da kultur eragileentzat azokan saltzen dutena urteko fakturazioaren %22a dela batez besteko. Bestetik, Landako gunean jazotzen den kultur plazaren eragin ekonomikoa 5.848.000 eurokoa da. Bisitariaren profilari dagokionez, hirutik bi 45 urtetik beherakoak dira, batezbesteko 77 euro gastatzen dituzte eta haien motibazio nagusia "euskara eta euskal kulturari bultzada ematea" izaten da. Gerediaga Elkarteak eta Siadeco Ikerketa Taldeak aurkeztu zituzten atzo datuak, iaz bisitariei egindako 710 inkestetan eta 109 eragileri egindako galdeketan oinarrituta. Datorren urtera arte ateak itxi ostean, atzo, 54. edizioaren balorazio "oso ona" egin zuen antolakun-tzak, 120.000 bisitari jaso direla aipatuz. Egunik jendetsuena ostirala izan zen, jai eguna.\nAzokaren balio kualitatiboari 2015ean hartu zitzaion neurria lehen aldiz eta Siadecoko kide den Juanjo Allurrek atzo aurkeztutako zifrek osatu egiten dute lehen neurketa hori. Adierazi zuenez, 2018ko salmentetan Durangoko Azokak izandako pisua ezberdina izan zen eragile motaren arabera, nahiz eta batez besteko fakturazioa urte guztiko %22koa izan. Pertsona fisikoen eta autonomoen kasuan, %34koa izan zen; irabazi asmorik gabeko elkarteetan, %36koa; enpresa pribatuetan, %11koa; eta erakunde publikoetan, %1ekoa. "Eragin ekokomiko ona duela uste dutenek -%58,6a- saltzeko leku ona dela nabarmendu dute, ikusgarritasuna ematen dietelako", azaldu zuen Allurrek, izan ere Azoka ezagutzera emateko plaza garrantzitsua izaten da. Gainera, gero eta gehiago saltzen dutela adierazi zutenak (%19a) gero eta gutxiago saltzen dutela uste dutenak (%14a) baino gehiago izan ziren. Alde negatiboen artean erakusmahaien prezioa aipatu zuten.\nBestetik, eragin ekonomikoari dagokionez, iaz 5.848.000 eurokoa izan zela azpimarratu zuen, "zuzeneko, zeharkako eta induzitutako" ekoizpenak aintzat hartuz. Neurketa honek, bisitariek Landakotik kanpo (kafetegi, jatetxe...) edota garraioan egiten dituztun gastuak kontuan izaten ditu. Azokan bertan egindako gastuari dagokionez, bisitariek 1.737.000 euro xahutu zituzten iaz: %60a liburuetan eta %30a diskoetan (%10a papertegian, jolasetan, ikasmaterialean...). Allurren esanetan, bisitari bakoitzak batez besteko 49 euro gastatzen ditu Landakon eta 28 euro Azokatik kanpo. Guztira, 77 euro. Nabarmentzekoa da Landakon 100 euro baino gehiago gastatzeko aurreikuspenaz joaten dela %10a eta gehien xahutzen dutenak arlo publikoan lan egiten duten 36 eta 45 urte bitartekoak direla (65,5 euro batezbesteko). Gainera, Allurren hitzetan, "Azokaren eragina ez da mugatu behar lau egunetara, bisitari batek baino gehiagok dio Azoka bukatutakoan liburu bat erosten duela Azokaren eraginez".\nEtengabe entzun "Azpimarratu nahiko genuke datu ekonomikoak jakitearen garrantzia, baina Azokaren aberastasuna zenbakietan baino gehiago neurtu ezin den balioan dago", adierazi zuen Arantza Atutxak, Gerediaga elkarteko kudea-tzaileak, datuak jakitera eman ostean. Zentzu horretan, Azokaren "erakuslehio izaera" nabarmendu zuen: "Euskal sortzaileek eta euskal kulturak egunotan duen ikusgarritasuna ez du inork zalantzan jartzen". Atutxak kultura kontsumoaren aldaketei erantzuteko moldatu beharra azpimarratu zuen. "Horretarako, etengabe entzuteko jarrerarekin jarraituko du Gerediagak. Bereziki, gazteengan arreta jartzen", ezagutarazi zuen. Bestetik, bisitariaren esperientziari begira, "aparkalekuaren arazoa konpontzeko eta garraio publikoa hobetzeko ahaleginak egingo ditugu hurrengo edizioetan."\nFakturazioa. Ikerketaren arabera, eragileentzako batez besteko fakturazioa urte osoko %22a da. Baina ezberdintasun asko daude: autonomoentzako %34koa da eta erakunde publikoentzako, %1ekoa.\nEkonomikoa. Guztira 5.848.000 euroko eragin ekonomikoa izan zuen 2018ko Azokak. Bisitariek, Landakon, 1.737.000 euro gastatu zituzten: %60 liburuetan eta %30 diskoetan.\nProfila. Gehiengoa 45 urtetik beherakoa da: 26-45 bitartekoak dira %47a eta 18-26 bitartekoak %20. Bizkaia (%48) eta Gipuzkoatik (%37) datoz batez ere. Eta hamar bisitaritik bederetzi euskaldunak dira.\n77 euro. Bisitariek batez beste 77 euro gastatzen dituzte: 49 euro Landakon eta 28 euro Durangon. Askok, Azoka bukatutakoan liburu edo disko gehiago erosteko asmoa dutela diote.\nEmakumeak. Bisitari gehiago emakumeak dira (%59), liburu gehiago erosten dituzte euskaraz urtean zehar, gehiago irakurtzen dute eta garraio publikoa gehigo erabiltzen dute.


Contamine-sur-Arve - Wikipedia, entziklopedia askea.\nArenthon, Bonneville, Faucigny, Fillinges, Marcellaz, Nangy, Peillonnex eta Scientrier\n1.067 (%51) 1.016 (%48.6)\nContamine-sur-Arve Frantziako udalerria da, Savoia Garaia departamenduan dagoena, Auvernia-Rodano-Alpeak eskualdean. 2013an 1.537 biztanle zituen.\n2007an Contamine-sur-Arve udalerrian erroldatutako biztanleak 1.537 ziren. Familiak 570 ziren, horien artean 126 pertsona bakarrekoak ziren (73 bakarrik bizi ziren gizonak eta 53 bakarrik bizi ziren emakumeak), 175 seme-alabarik gabeko familiak ziren, 228 seme-alabak dituzten bikoteak ziren eta 41 seme-alabak dituzten guraso-bakarreko familiak ziren.\n2007an 658 etxebizitza zeuden, 573 familiaren etxebizitza nagusia ziren, 50 bigarren erresidentzia ziren eta 36 hutsik zeuden. 540 etxeak ziren eta 112 apartamentuak ziren. 573 etxebizitza nagusietatik 425 bere jabearen bizilekua ziren, 121 alokairuan okupaturik zeuden eta 26 doan lagata zeuden; 5 etxek gela bat zuten, 43 etxek bi zituzten, 91 etxek hiru zituzten, 129 etxek lau zituzten eta 305 etxek bost zituzten. 510 etxek euren parking plaza propioa zuten azpian. 205 etxetan ibilgailu bat zegoen eta 326 etxetan bat baino gehiago zituzten.\nContamine-sur-Arve udalerriko biztanleria-piramidea 2009an .\n2007an lan egiteko adina zuten pertsonak 1.023 ziren, horien artean 770 aktiboak ziren eta 253 inaktiboak ziren. 770 pertsona aktiboetatik 727 lanean zeuden (384 gizon eta 343 emakume) eta 42 langabezian zeuden (16 gizon eta 26 emakume). 253 pertsona inaktiboetatik 67 erretiraturik zeuden, 109 ikasten zeuden eta 77 "bestelako inaktibo" gisa sailkaturik zeuden.\n2009an Contamine-sur-Arve udalerrian 564 unitate fiskal zeuden, 1.471,5 pertsonek osaturik. Pertsona bakoitzeko diru-sarrera fiskalaren mediana urteko 24.679 euro zen.\n2007an zeuden 74 komertzioetatik, 1 erauzte enpresa zen, 2 janari enpresak ziren, 5 material elektrikoaren fabrikazioko enpresak ziren, 10 bestelako produktu industrialen fabrikazioko enpresak ziren, 15 eraikuntza enpresak ziren, 17 ibilgailuen saltze eta konpontze enpresak ziren, 3 garraio enpresak ziren, 4 ostalaritza eta jatetxe enpresak ziren, 1 informazio eta komunikazio enpresa zen, 1 finantziazio enpresa zen, 7 higiezinen enpresak ziren, 3 zerbitzu enpresak ziren, 3 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 14 zerbitzu publikoetatik, 2 ibilgailuen konpontzeko eta nekazaritza tresnetako lantokiak ziren, 2 igeltseroak, 1 margolaria, 2 zurginak, 2 iturginak, 1 argiketaria, 1 eraikuntza enpresa, 1 ile apaindegia, 1 jatetxe eta 1 apaindegia.\n2009an zeuden 3 establezimendu komertzialetatik, 2 harategiak eta 1 liburu denda zen.\n2000. urtean Contamine-sur-Arve udalerrian 23 nekazaritza-ustiategi zeuden, 720 hektarea erabiltzen.\nFaucigny (1,7 km)\nScientrier (1,8 km)\nMarcellaz (2,2 km)\nArenthon (2,5 km)\nFillinges (3,4 km)\nNangy (4,0 km)\nBNF: 15274346r (data)


Getxo - Kultura - Beste jaialdi batzuk - Beste jaialdi eta azoka batzuk\nBeste jaialdi eta azoka batzuk\nGetxon egiten diren jaialdiei eta azokei buruzko informazio guztia eskura dezakezu.\nAntzerkia baino askoz gehiago, magia, dantza, zirkua eta diziplina anitzeko beste genero batzuk ezagutu.\nTokiko sektore artistikoa izango da proposamenaren lehentasuna, eta hiru ardatzetan egituratuko da: Bitartekaritza eta Egoitza Programa, «Kalekoak» eta, azkenik, Romo Kultur Etxean urte osoan eginiko lana erakutsiko duten jardunaldiak.\nGetxoko Komiki Azoka 2021eko urriaren 1etik 3ra egin zen. Establezimenduen salmenta eremua, 40 posturekin, Areetako Geltoki plazan kokatu zen, eta Romo Kulture Etxean, berriz, aurkezpenak, mahai-inguruak, hitzaldiak eta bederatzigarren artearen inguruko hainbat jarduera egin ziren.\n"Ramiro Pinilla" Sariak\nGetxoko Kultur Etxeak herriko Pinillesca elkartearekin batera gauzatzen duen ekimen horren helburua da sorkuntza literarioa indartzea eta getxotar idazlea oroitzea.\nItsas-doinuak berriro ere datozkigu Getxora 35. Habanera Jaialdiaren eskutik. Aurtengo egitaraua Kantabriako Kantabriako Rondalla al Sejo eskarmentu handiko taldeak irekiko du. Biharamunean, Ultramar boskote katalanaren Mediterraneoko erritmoak izango dira protagonista eta, amaitzeko, bertako Itxartu eta Biotz Alai abesbatzek borobilduko dute zikloa.


Bilketa zerbitzua »\nZer da Garbigunea?: Herritarrak bere borondatez hemen uzten dituen hondakinen hautazko bilketa egiteko prestaturik dagoen gunea da. Hondakin ezberdinentzako edukiontzi bereziak ditu. Hondakin hauetariko batzuk berriz erabili edo birzikla daitezke, materiale horri buruz legediak arautzen duen araberan.\nZein helburu du Garbiguneak?: Hondakinetan dauden materialeak berreskuratu birziklatzeko. Kontrolik gabeko hondakinen isurketa ekidin. Kontrolpeko zabortegian tratamendua izaten duten edo ezabatzen diren hondakinen multzoa gutxitu.\nTolosaldeko garbiguneetan jasotako hiri hondakinen balantzea. 2017 urtea:\nGarbiguneetan jasotako hiri hondakinak


BALMASEDAREN ERREKETA - Baibizkaia\nBALMASEDAKO ERREKETAREN ANTZEZPENA\nBalmasedak, bere ohitura eta tradizioei helduta, aspaldiko gertaera hisotriko bat antzeztuko du: Independentzia Gerran 1808ko azaroaren 8an, Napoleonen soldaduek Enkarterriko hiribildu hau erre zutenekoa. Horrenbestez, 211. Urteurrena ospatzeko, bertako jendea kalera irtengo da antzezlana egiteko azaroaren 9an, larunbatean hain zuzen.\n12:00: Balmasedako herriaren eta batailoi frantsesaren arteko topaketa San Severino plazan: Batailoi frantsesa udal-pilotalekutik aterako da, Zubi Zaharretik eta Hedegile kaletik igaro, eta, San Severino elizaren atzealdetik, udaletxearen aurreko alderaino joango da. Berriz ere pilotalekura itzuliko dira Geltokiko Zubitik eta Martin Mendia pasealekutik.\n12:00: Askotariko dastaketak precio herrokoietan (euro 1) Ostabaleko establezimenduetan.\n16:00: Doako bisita gidatua\n18:30: Balmasedako erreketa\nBatailoi frantsesa pilotalekura itzuliko da Geltokiko Zubitik eta Martín Mendia pasealekutik.\nMuskiz – Gabonetako Egitaraua


Gorostizarako igogailua, irailerako gertu - Arrasate - Goiena.eus\nGorostizarako igogailua, irailerako gertu\nJokin Bereziartua Lizarazu 2010-04-29 16:54\nIrailerako erabilgarri egon beharko luke Bizkaia etorbidea eta Gorostiza –Malbinak– auzoa lotuko dituen igogailua. Apirilaren 19an hasi ziren obrak, eta Udalak lau hilabete eta hiru asteko epea eman dio Obegisa enpresa eraikitzaileari lanak amai ditzan. Obren zuzendaritza Telleria-Zueco enpresaren ardura da.\nEgungo igogailuak Bizkaia etorbidea eta Gorostiza auzotik Monterron parkeraino heltzen den bidea lotzen ditu. Bada, hasiberri diren obren helburua da igogailu publikoa Gorostiza auzora arte luzatzea, hau da, egungo igogailuari beste solairu bat gehitzea.\n12 metro luzatuko dute, eta dorretxo bat egokituko dute igogailuaren goialdean. Dorretxoak diseinu ikusgarria izango du eta oinezkoendako pasabide bat ere eraikiko dute, igogailua eta auzoa lotuko dituena. Udalak obrak hasi baino lehen zehaztu zuen aurrekontua izan zen 247.000 eurokoa.


Urduñako Udala - 2020ko Otxomaio Etxetik jaiei buruzko balorazio positiboa egin du Urduñako Udalak\n2020ko Otxomaio Etxetik jaiei buruzko balorazio positiboa egin du Urduñako Udalak\nCovid-19 birusaren hedapena prebenitzeko eta urduñarren osasuna babesteko, etxetik ospatu dira aurten Otxomaio Jaiak. Itziar Biguri alkateak emaitzarekin pozik dagoela adierazi du “oso jai politak izan direlako, desberdinak baina hunkigarriak”.\nUdal ordizkari gisa, eskerrak eman nahi die Bigurik ekintzetan parte hartu duten pertsona guzti guztiei: irratikoei, boluntarioei, txupineroari eta pregoilariei, kontzertuak eta bestelako ekimenak antolatzen egon direnei eta udal langileei, besteak beste.\nJaiak amaitu ondoren, hiria altxatzeko helburuarekin lan egiteko unea dela azpimarratu du alkateak. “Krisi honek kalte handiak sortu ditu, baina guztiok batera aurrera aterako gara. Ziur nago! Herri honekin harro nago!”, nabarmendu du Bigurik.\nKaleak kolorez eta apaingarriz bete dira, festa giroa sortuz. Udalak herritarren parte-hartzea eskertu nahi du; ez bakarrik kaleak apaintzera animatu direlako, baizik eta jaien antolakuntza taldeak planifikatutako ekimenei modu positiboan erantzun dietelako eta, oro har, ezarritako segurtasun-neurriak errespetatu dituztelako.\nJarduera guztiak Otxomaioko irratiaren bidez eman dira. Maiatzaren 7an, 20:00etatik 22:00etara, hau da, txupinazoan, 410 entzule baino gehiago jaso ziren. Emisioa hiritik eta inguruko udalerrietatik haratago —Laudio, Amurrio, Gasteiz edo Bilbo— iritsi zen; jaiegunetan zehar, 337 entzule orduko baino gehiago egon ziren Madrilen, 88 Valentzian eta 68 Zaragozan. Aipatzekoa da, halaber, katea atzerriko bederatzi estatutatik entzun zela —AEB, Frantzia, Venezuela, Erresuma Batua, Kanada, Alemania, Italia, Suitza eta Suedia— eta 289 pertsona WhatsAppen bidez jarri zirela harremanetan irratiarekin 7 herrialdetatik.\nEgoeretara egokitutako jarduerak\nNahiz eta etxetik ospatu, musika ez da falta izan Otxomaioetan. Herriko zenbait DJk girotu dituzte kaleak: Djames Techno, DJ Juanma, Varro, Ttarttalo eta Ra. Haurrek DJen saio propioa ere izan dute, Adur Ekintza Kulturalen eta Kokorikoren eskutik.\nOhi ez bezala baina gogo berberaz, Placton eta Siroka taldeen kontzertuak eskaini dira Foru Plazatik. Xabi Solano ezin izan da hirira jotzera joan; hori dela eta, Otxomaioko irratiak Hernaniko artistak Instagramen eman zuen kontzertua zuzenean eman du.\nJaien ezaugarri diren ekitaldi tradizionalak ere egoerara egokitu dira. Maiatzaren 8ko meza nagusia, adibidez, streaming bidez eman da, ateak itxita egin baita. Halaber, Erauntsi Dantza Taldeko, Getxa Goi Txistu Taldeko eta Santa Cecilia taldeko dantzariek ere parte hartu jaietan.\nEz dira falta izan Bihotza eta Batibombaren kalejirak, Bihotza Konpartsaren eskutik. Bihotza, ordea, urduñar bakoitzak erre du etxean, kartoi mehezko panpina txiki bat errez.


Bizitzaren suspertzea dator eguna luzatzeaz batera - Uribe kosta - Hiruka.eus\nBizitzaren suspertzea dator eguna luzatzeaz batera\nXabier Buenetxea 2019-02-07 10:39\nUbarroi mottodun bat ur-ertzean, elikagai bila. XABIER BUENETXEA\nSail berri bati hasiera emango diogu artikulu honen bitartez. Ingurumena behatuta sortutako ospakizunak, Ama Lurraren etapak eta horien ezaugarriak dira, besteak beste, gaurtik aurrera hemen aurkituko dituzunak.\nHeldu da azkenean Lurraren esnatzea. Hilabete luzez atseden hartu ostean, introspekziotik esnatu eta ziklo naturalari emango dio jarraipena Lurrak otsaileko lehenengo egunetan, antzinako kulturetan pentsatzen zutenaren arabera. Hala ere, Lurraren esnatzea ospatu eta argiari ongi etorria ematen zaion bitartean, negu gorrian jarraitzen dugula gogoraraziko digu Uribe Kostako inguruetatik egiten dugun edozein ibilaldik.\nGure basoak biluzik daude oraindino, eta sabaietan arbaztak baino ez dira gertatzen, udaberrian hosto berdeen forma duten teilaz estaliko direnak. Eguzki-izpi ahulak hasi dira daborduko hostoetan pilatzen den hezetasuna berotzen. Eta horri esker esnatuko dira orbel tartean lurperatuta egondako ornogabeak. Halako prozesu ziklikoak biziko dituzte narrastiek, sugeek eta muskerrek. Baita zenbait anfibiok ere, nahiz eta batzuk ugalketa-denboraldian dauden daborduko, arrabioak eta baso-igelak, esaterako.\nUgaztun txiki batzuek, basakuak kasu, lo jarraitzen duten bitartean, tamaina handiagoko beste hainbatek araldiari emango diote hasiera. Hala, otsaileko gau izoztuetan emeen atzetik ibiliko dira azeri gorri arrak. Kirrinka egiten duen marru zorrotz eta altua entzun ahal izango dugu orduan, babestuen daudenak ere izoztuko ditu zarata horrek. Horiez gain, beste hainbat ugaztun ere ekingo diote araldiari garai hauetan, katajineta adibidez.\nIngurumena argiaren etorreraren berri ematen digun arren, neguko espezie askok nahiago izaten dute apur bat gehiago itxaroten iparraldera joan aurretik. Txori txikien talde ugarik jarraituko dute gure zelai eta basoetan, hazi eta ornogabeakaz elikatzen, txirtak, txontak, tarinak eta pepetxinak kasu. Europa eta Afrikako hegoaldera igarotzen diren hegaztiak, berriz, hasiko dira beren ugalketa guneetara heltzen, bidean geldituz, noizean behin, atseden hartu eta indarrak batzeko. Ustekabean harrapatuko gaitu garai polit honetan zerutik datorren zaratotsak, kurlu eta antzara taldeek V forma osatzen dutenean egiten dutena, alegia, hodeiak gurutzatzen dituzten bitartean.\nGure kostaldea ere berpiztu egingo da hegazti horiek eta negua gugaz igaro dutenak elkartzen direnean. Zenbat gozatu dezakegun ehunka espezietako kalatxoriak batzen direnean, edota txurlinak, bernagorriak, kurlitak, bestelako zangaluzeak, aliotak edota itsas-pottorrak ikusten. Denborale eta tulubio egunak aprobetxatu, horiek izaten baitira onenak mota horietako hegaztiak ikusteko.\nHorrez gain, negukoak ez bezala, itsaslabarretako espezie batzuk ere ugalketari emango diote hasiera garai honetan, adibidez, belatz handia eta ubarroi motoduna.


Katalogoa: Airwoods Sabaiko Aire Purifikatzailea\n1. NikFD (Intense Field Dielectric) iragazte teknologia：\n% 99,99ko adsortzioaren eraginkortasuna PM2.5 partikulen aurka. 3 urratseko iragazketa. Partikulak (PM2,5 baino handiagoak) iragazi aurretik iragazi bidez iragaziz. Aurrez iragazkitik igarotzen diren partikula txikiagoak (≤PM2,5) 12V eremuko karga eta difusio-kargaren bidez tratatuko dira. Azkenean, kargatutako partikulak IFD iragazkian erantsiko dira.\nIFD iragazketaren lan printzipioa ：\nAirearen iragazki ifD batek korronte elektrikoa erabiltzen du partikulen kutsadura airetik kentzen laguntzeko. Goazen prozesua hiru urrats desberdinetan banatuta.\n1. Karga elektrikoa airera sartzea ：\nIfD airea arazteko prozesuaren lehen urratsa aireari karga elektrikoa ematea da. Aire ionizatzaile baten prozesuaren antzekoa da. Karga elektrikoa airean sartu ondoren, airean flotatzen duten kutsatzaileek karga hori hartzen dute eta, beraz, ioi bihurtzen dira, karga positiboa edo negatiboa daramatelako.\n2. Airea iragazkitik pasatzea ：\nKargatutako partikula kutsatzaile horiek garraiatzen dituen airea ifD iragazki fisikotik igarotzen da. IfD iragazkiak abaraska duen orri baten itxura du. Abaraska horiek aireak jar ditzan kanalak dira eta polimeroz eginda daude.\n3. Kutsatzaileak harrapatzea iragazkiaren bidez\nPolimerozko aire kanal ilara hauen artean elektrodo xafla meheak daude. Elektrodo-xafla mehe horiek eremu elektriko sendoa sortzen dute, gaur egun kargatuta dauden partikula kutsagarri txikiak erakartzeko gai dena. Partikula guztiak kargatuta daudenez, elektrodoetara erraz erakartzen dira eta kanpora migratu ahala, igarotzen ari diren kanaletako hormetan harrapatzen dira.\nIFD Filtration Abantaila:\nIragazki mota bat zuzenean konparatu daiteke ifD iragazkien HEPA iragazki ezagunekin. HEPA efizientzia handiko partikula airearen entrega da. HEPA iragazkiak urrezko estandartzat hartzen dira gaur egun airea arazteko orduan.\nHEPA eta ifD iragazkien arteko desberdintasun nagusia HEPA iragazkiak erabat agortu ondoren aldatu behar direla da. bestalde, ifD iragazkiak iragazki iraunkor gisa erabil daitezke. Behar den guztia 6 hilabetean behin edo behin garbitzea da eta jatorrizko egoerara itzuli dira.\nHorrek abantaila nabaria du kontsumitzaileentzat, ez baitugu ordezkatzen iragazkiaren kostua hilero behin HEPA iragazki tradizionalarekin ordaindu behar.\n2. Haizagailu bikoitzeko diseinua:\nMotor bat haize-gurpileko bi haizagailurekin, aireztapen nahikoa eta zarata txikia eskaintzeko.\n3. UV lanpara + fotokatalizatzailearen esterilizazio teknologia:\nUVC argi germizidak material fotokatalitikoa (dioxigentitanio oxidoa) irradiatzen du airean ura eta oxigenoa konbinatu ahal izateko erreakzio fotokatalitikoa lortzeko, eta horrek azkar sortuko ditu ioi germizida talde aurreratuen kontzentrazio altua (hidroxido ioiak, superhidrogeno ioiak, oxigeno ioiak negatiboak, hidrogeno peroxido ioiak, eta abar). Oxidazio-partikula aurreratu horien propietate oxidatzaile eta ionikoek kimikoki kaltegarriak diren gasak eta usainak azkar deskonposatuko dituzte, esekitako partikulak kenduko dituzte eta mikrobioen kutsatzaileak hilko dituzte, hala nola birusak, bakterioak eta lizuna.\n4. Instalazio aukera desberdinak:\nAurreko: Airea tratatzeko unitate konbinatuak\nHurrengoa: Guztiak DC inbertsore VRF aire girotuko sistema\nAire arazteko produktuak\nHepa UV Aire Garbitzailea\nUV Aire Garbitzaile Produktuak


Elkarrizketa: Javier Goienetxea, MONDRAGONeko Kongresuaren lehendakaria — TUlankide MONDRAGON\nElkarrizketa: Javier Goienetxea, MONDRAGONeko Kongresuaren lehendakaria\n"Lege berriaren bitartez, kooperatibek malgutasun operatiboa eta nortasun kooperatiboaren arteko oreka bilatzeko tresnak izango dituzte".\nZein da onartu berri den Legearen balorazio orokorra?\nOso positiboa. Azken sei urteotan buru-belarri izan gara arau honetan lanean eta oso pozgarria izan da ikustea bere onarpenak lortu duen adostasun zabala. Eguneraketa hau oso beharrezkoa da, batez ere kontuan hartuta orain arte izan dugun legeak 26 urte zituela eta ordutik mundua era bat aldatu dela.\nLegearen zein aspektu nabarmenduko zenuke?\nAurre proiektuak gobernu korporatiboari buruzko funtsezko aspektuak jaso ditu, abenduaren 3ko 31/2014 Lege Estatalak ezarri zuenaren arabera, gure kooperatibetako gobernantzaren hobekuntza ziurtatzeko. Eta, modu beran, krisialdi enpresarioa emanez gero, bazkideek izan dezaketen erantzukizuna ere zehazten da.\nHorrez gain, elkarte kooperatiboaren eszisioa edo segregazioa arautzen da; kooperatiben eraldaketarako betebeharrak ezabatzen dira; eta banatu ezin diren funtsak transferitzeko modu operatiboa malgutu egiten da, horrela ondare kooperatiboaren beste kontzeptu batzuk ere argituz.\nLege berriaren bitartez, kooperatibek oreka bilatzeko aukera izango dute malgutasun operatiboa eta nortasuna kooperatiboaren artean. Hau da, alde batetik, elkarte kooperatibo baten nortasuna definitzen duten berezko ezaugarriak mantenduko dira, baina era berean, bestelako enpresek dituzten tresna batzuekin hornituko dira, baldintza berdinetan lehiatu ahal izateko.\nHorrez gain, asko hitz egin da bazkide ez den kontratatutako pertsonalaren ordu kopurua igotzeari buruz.\nPortzentajea %25 edo %30 izan behar denari buruzko eztabaida ez da hain garrantzitsua. Ez du oinarrizko ezer apurtzen eta gainera ohiko praktika da beste legealdi kooperatiboetan. Izan ere, Estatu mailako Kooperatiben Legeak eta Kantabria, Katalunia, Murtzia, Balentziako legeek %30eko portzentajea ezartzen dute. Eta portzentaje altuagoak (40-50%) ere ezartzen dira Extremadura eta Andaluziaren kasuetan.\nLangileen kontratazioa ez da kooperatibek borondatez egiten duten zerbait, baizik eta beharrez, merkatuen lehiakortasunari malgutasunez erantzun ahal izateko. Enpresa eredu ezberdinen artean, gurea da parte hartzaile handiena bermatzen duena. Gainera, kontuan izan behar da langile hauek emaitza positiboen (etekinak) banaketan ere parte hartzen dutela, nahiz eta kooperatibaren emaitzak negatiboak (galerak) direnean ez duten parte hartzen.\nEta, zer diozu kanpoko pertsonak administratzaile modura sartzeari buruz?\nGure kooperatibetan, administratzaileen profesionalizazioa eta hauei ordaintzea ia existitzen ez den praktika da. Argi dago irizpideak ezartzeko aukera ematen digula eta kanpoko talentua gurera ekartzea onuragarria izan daitekeela, gure kooperatibetako garapen sozio-enpresarioa hobetzeko, beharra dagoenean.


Doako GPS baliza bat sortu dute | EIBZko liburutegia\nArrautza txiki baten tamainako gailua da. iOS eta Android sistema duten sakelako telefonoekin bateragarria den aplikazio bat jaitsi, eta GPS balizarekin sinkronizatu behar da lehendabizi. Horrela, erabiltzaileak gailua non dagoen jakin dezake momentu oro. Halaber, perimetro bat jar dakioke GPSari, ezarritako eremutik ateraz gero telefonoan abisu bat jasotzeko. Larrialdirako botoi bat ere badu, eta, hori sakatuz, aurretik ezarritako lagunek jasoko dute abisua. Nahi beste Seekios sinkronizatu daitezke sakelakoarekin. Beste pertsona batzuek Seekiosaren kokapena eta alertak jaso ditzaten aukera ere badu. Doakotasuna da GPSaren berezitasuna. Baliza erosita erabiltzaileak ez du hilabeteko kuotarik ordaindu behar kokapen zerbitzua erabiltzeagatik.\nMunduko 70 herrialdetan izanen da doakoa, eta gainontzekoetan roaming-ak ezartzen dituen prezioen arabera ordaindu beharko dute erabiltzaileek. Telefono konpainiekin negoziazioetan dago enpresa Seekiosaren doako zerbitzua zabaltzeko.\nStephan Arnas 24 urteko gaztea da proiektuaren fundatzailea. Musika talde batean jotzen du, eta, aireportu batean gitarra lapurtu ziotelarik, GPS bila ibili zen halakorik berriro ez gertatzeko. Arnasek ez zuen aurkitu gustukorik, eta, ingeniaria denez, haren beharretara egokitutako GPS bat sortzeari ekin zion. «Saltokietako GPS mota horiek ordainpekoak dira, eta hileroko kuota bat ordaindu behar izaten da. Horretan datza Seekiosen berrikuntza nabariena, dohainik dela», azaldu du Joanes Andueza enpresako komunikazio arduradunak.\nZerbitzua dohainik izatearen trukean, kokaleku zerbitzua erabiltzerakoan publizitatea agertuko da telefonoaren pantailan. Googlerekin egin dute hitzarmen bat. Erabiltzaileak publizitatea saihestu nahi izanez gero, hilabeteko harpidetza bat ordaintzeko aukera izanen du.\nArnas proiektuarekin hasi zenean, merkatuan lehiakorra izanen zen GPS bat sortzea zuen helburu. Baliza merkeenek 100 euro balio dute, eta, hasiera batean, 70 eurotan saltzeko asmoa zuen Arnasek. Helburu hori, ordea, ezin izan zuen bete eta 99 eurotan dago salgai. Lehen produkzioan 3.500 gailu eginen dituzte. Horren aurretik, ale batzuk jada jaso dituzte enpresan, ongi funtzionatzen duela egiaztatzeko eta aplikazioari azken ukituak emateko.\nEgun, Seekios GPS eredu bat besterik ez dute, baina hainbat tamaina eta formatutan produzitzeko asmoa dute, Anduezak dioenez: «Orain banatuko dugun GPS baliza txakur handi bati jartzeko erabil daiteke, baina handiegia da katu bati jartzeko». Erabilera espezifikoko GPS balizak egin nahi dituzte hurrengo produkzioetan.\n«Etikoki zilegi den asko galdetzen digute», aipatu du Anduezak. Izan ere, ondasunak kontrolpean izateko balio dezake gailuak, baina zilegi ez den erabilera eman ahal diote askok. Norbait kontrolpean edukitzea, adibidez. «Guk segurtasun parametro batzuetan sortu dugu. Hasieratik, hori izan da gure irizpide nagusia».\nIzan ere, txip geolokalizatzailea kontrol mekanismo gisa erabil daitekeela kontziente dira proiektuaren sortzaileak: «Guk gauza jakin batzuetarako sortu dugu, baina ezin dugu kontrolatu jendeak zein erabilpen eginen duen». Auto bat edukitzearekin parekatu du: «Auto bat arma gisa erabil liteke, nahiz eta saltzen duenak helburu horrekin ez egin». Dena den, erabilera gida bat sortu dute, erabiltzaileak kontuan har dezan. «Pertsona bat kontrolatzeko erabiltzea delitua da», oroitarazi du Anduezak.\nAzaro erdian hasiko dira gailua banatzen. Eskaerak jada jaso dituzte hainbat herrialdetatik. Saltokietan Ipar Euskal Herrian eta Frantzian soilik jarriko dituzte, baina beste herrialdetako merkatuetan eskuragai jartzeko asmoa dute.\nMerkaturatu baino lehenago jaso duten eskari kopurua handia izan da, baina hala behar zuen aurresalmentak. Horregatik, banaketa eta gailuak daraman SIM txartelaren zerbitzua dohainik dira.\nHamalau lagunek osatzen dute Seekios, baina urte amaierarako hogeira handitu nahi dute langile taldea. Milioi bat euro baino gehiagoko kapitala du enpresak, eta ehun bat akziodun ditu, gehienak Ipar Euskal Herrikoak. Hazkundea nabaria izan da. Hastapenean, 2015eko apirilaren inguruan, hiru akziodun zituen enpresak, eta 3.000 euro inguruko kapitala. Enpresa pribatuek eta banakoek eginiko inbertsioaren bidez lortu dute. Kickstarter kanpainaren bidez,1.200 herritarrek baino gehiagok egin diote diruzko ekarpena proiektuari.\nKategoria Azalpen testua, Batxilergoa, Berria egunkaria, D eredua, Euskara, IKT, Teknologia, etiketak Angelu (Lapurdi), Bidatz Villanueva, GPS, Joanes Andueza, Seekios, Stephan Arnas by Amaia. Gorde lotura.